text:
RAPORO Y’IBYAKOZWE MURI KOMISIYO YA KATESHEZI MU MWAKA WA 2016-2017.
IBYARI BITEGANYIJWE GUKORWA MURI UYU MWAKA NI IBI BIKURIKIRA:
- Gutegura no guhimbaza Yubile y’Abakateshisti ba Diyosezi.
- Gukora inama ya Komisiyo ya Kateshezi mu gihe cya Adventi n’Igisibo, kuri 25/04/2017 no kuri 29/08/2017.
- Gukora inama y’Abakuru b’Abakateshisti kabiri mu mwaka.
- Gusura Abakateshiti muri Paruwasi rimwe mu mwaka.
- Gusura Abigishwa n’Abakateshisti ku mashuri mu ma Santarali rimwe mu mwaka.
- Inama ziteganywa mu rwego rw’Igihugu ku bashinzwe Animasiya ya Kateshezi.
- Ihugurwa ry’ Abakateshisti bose ba Diyosezi.
- Gutanga inyigisho z’Iyobokamana kuri Aspek n’ ahandi bazikeneye, bakazisaba.
- Guhimbaza umunsi mukuru wa Batagatifu Petero na Pawulo.
1. GUTEGURA NO GUHIMBAZA YUBILE Y’ABAKATESHISTI BA DIYOSEZI.
Kuwa 02/09/2017: Hakozwe inama yahuje abari muri Komisiyo ya Kateshezi 12 :
Bahujwe no:
- Kwakira Perezida wa Komisiyo ya Kateshezi mushya Padiri J.Claude RUBERANDINDA n’Umwanditsi w’inama ya Komisiyo ya Kateshisti RUBAMBANAMIHIGO Célerin.
- Gutegura Umunsi mukuru wa Yubile y’Abakateshisti muri Diyosezi (Liturijiya, Gutumira, Imikino n’Ibindi bituma umunsi mukuru ushimisha abawuhimbaza)
- Kwemeza uko inama ya Komisiyo ya Kateshezi izajya ihura mu mwaka: mu gihe cy’ Adventi n’Igisibo, kuri 25/04/2017 no kuri29/08/2018 dusoza umwaka.
- Kumvikana mu kuvugurura,imfashanyigisho z’ubwigishwa bw’abanyeshuri
Ibyifuzo byatanzwe muri iyi nama:
- Hifujwe ko nyuma ya Yubile ku rwego rwa Diyosezi ,yazizihirizwa no mu rwego rwa Paruwasi.
- Hifujwe ko amakuru y’iyi Yubile yatangazwa muri Kinyamateka, no mu kanyamakuru ka Diyosezi “ Stella Matutina”.
- Hifujwe ko hazaboneka muri komisiyo,umuntu uvuye muri za Paruwasi Gishanda,Gahara na Rusumo.
Kuwa 23/09/2016: Diyosezi ya Kibungo hizihije Yubile y’Abakateshisti bose ba Diyosezi.
Abakateshiste bishimira igihe bamaze bamamaza Ijambo ry’Imana muri Kiliziya. Ibyo birori by’agatangaza mu buzima bw’Abakateshisti baherekejwe n’abafasha babo, byabimburiwe n’Igitambo cy’Ukaristiya cyatuwe na Nyiricyubahiro Musenyeri Umushumba wa diyosezi ya Kibungo, Myr Antoni Kambanda muri Paruwasi ya Katedrale. Gusangira ibyishimo binyuranye mu biganiro mu mikino n’indirimbo byashojwe no gusabana bya gishuti na kivandimwe. uko Yubile yitabiriwe n’Abakateshisti, Abafasha babo,Umushumba wa Diyosezi n’Abapadiri.
Diyosezi ya Kibungo yageneye abakateshisti impano y’ Amagare nyoroshyangedo mu butumwa bashinzwe gusohoza muri Paruwasi. Abashoboye guhita bayabona bishimiye uburyo bibafashije mu murimo w’ubutumwa bashishikarizwa gukorana ubushake n’umutima w’urukundo.
IMPANO Y’AMAGARE- NYOROSHYANGENDO KU BAKATESHISTI BA PARUWASI ZA DIYOSEZI YA KIBUNGO 2016-2017: Impano y’amagare Diyosezi yageneye Abakateshiti.
2. INAMA YA KOMISIYO YA KATESHEZI
a) MU GIHE CY’ADVENTI. Kuwa23/11/2016: Inama ya Komisiyo ya kateshezi hamwe n’Abakuru b’Abakateshisti. Abitabiriye iyi nama bose bari 26 .
Ibyavugiwe mu nama:
- Yubile y’Abakateshisti yizihijwe mu rwego rwa Diyosezi: Hashimwe muri rusange uko Yubile y’Abakateshisti yizihijwe mu rwego rwa Diyosezi mu mwaka w’impuhwe z’Imana Yubile yagenze neza bishimishije
- Imfashanyigisho y’ubwigishwa bugenewe abanyeshuri ku Masakramentu: Batisimu n’Ugukomezwa: Kubura ibitabo byo kwigishirizamo abana bitegurira amasakramentu, abari mu nama bemeje ko inyigisho zose zigenwe z’ubwigishwa ku bana zategurwa neza zikazandikwa mu gitabo cyafasha Umukateshisti kwigisha. Byatumye Abakuru b’Abakateshisti bahabwa amasomo bazategura bafatanije na bagenzi babo muri Paruwasi,zikazigwaho na komisiyo ikazitunganya zikerekwa Umushumba wa Diyosezi yacu yazemeza zikazandikwa neza nk’umwihariko wa Diyosezi ya Kibungo.
- Abakateshisti mu gikorwa cyo kwiteza imbere no gufashanya: Muri Adventi 2016, hafashijwe abakateshisti 10, i Zaza ba 3, Rukoma,Rusumo,Kabarondo ba 2 ba 2, Gishanda ho hafashijwe 1 gusa. Bagenewe ibihumbi ijana( 100000Frw) umwe agahabwa ibihumbi icumu( 10000Frw). Habayeho n’igikorwa cyo gusezera Sr Verena MUKAMABANO.
Kuwa 20/12/2016: Mama Verena yeretse Mama M.Françoise iby’imirimo yakoraga.
b) MU GIHE CY’IGISIBO: Kuwa 16/03/2017: Inama ya Komisiyo ya Kateshezi hamwe n’Abakuru b’Abakateshisti. Abaje mu nama ya Komisiyo: Abitabiriye iyi nama bose bari 24.
Ibyavuzwe mu nama :
- Ijambo ryo kwakira no kwishimira Sr M.Françoise TWISUNZEMARIYA waje gukomeza umurimo wa korwaga na Sr Verena yasimbuye w’Animasiyo ya Kateshezi y’Abakuru muri Diyosezi.
- Imfashanyigisho y’ubwigishwa ku banyeshuri bigira Batisimu, Ugukomezwa: Uyu munsi abakuru b’Abakateshisti batanze inyigisho za kateshezi bahawe gutegura. Abari mu nama basanze Paruwasi zimwe zarateguye inyigisho zose uko bazihawe, abandi nabo bateguye izitari izabo cyangwa se bongeyemo azitari zatanzwe. Kubera izo mbogamizi hashatswe uburyo izo nyigisho zitateguwe zategurwa vuba maze zigabanywa amaparuwasi 5 yabyiyemeje. Abari mu nama basabye ko izatunganyijwe byaba byiza zitangiwe kwandikwa neza kuri mudasobwa bikazoroha mu ikosorwa ryazo.
- Ibyagenderwaho ngo haboneke Abakateshisti babyigiye:
- Umukateshisti utorwa mu muryango remezo no muri Santarali akomokamo, kuba afite ishyaka n’ubushake mu bijyanye no kwitangira Kiliziya. – Kuba agaragarwaho ubuhanga, ubunyangamugayo, yarize nibura amashuri yibanza, yubatse urugo rwa gikristu, ukiri ingaragu yaba afite umurongo muzima mu gukorera Kiliziya. — Hifujwe ko bishobotse Paruwasi yagira itsinda ry’abakristu bayo ,babyifuza bakajya bahabwa inyigisho za buri gihe runaka, bakaba aribo batorerwa kuba abakateshisti gihe bakenewe.
- Inyigisho zajya zitangwa: Amahame ya Kiliziya n’Amateka y’Imana, Liturijiya n’Amasakramentu, Bibiliya n’Imyitwarire myiza ya gikristu, Kiliziya Umuryango w’Imana n’Amategeka yayo, Amategeko ya Kiliziya n’Ubwitange bw’Abakristu ( Ituro , Ifashanyo…), Kateshezi yihariye mu byiciro runaka.
- Abakateshisti mu gikorwa cyo gushyikigirana mu gihe cy’Igisibo 2017: Mu Gisibo 2017, hafashijwe Abakateshisti 5 ba Paruwasi: Rukara 1, Kirehe 1, Kibungo 1, Nyarubuye1, Rusumo 1, buri wese agahabwa amafranga ibihumbi icumi (10 000fr). Avanwa kuri Konti y’Abakateshisti ba Diyosezi , yose akaba ibihumbi mirongo itanu (50000fr). Abakateshisti muri Paruwasi yabo nabo bazagenda bagira icyo babongereraho bagiye kubasura.
c) KUWA 19/06/2017: Inama ya Komisiyo ya Kateshezi: Iyi nama ya Komisiyo yagarutse ku byifuzo byari byaratanzwe, by’uko byaba byiza muri za Paruwasi bagiye bakora mu buryo bumwe igihe cy’ itangwa ry’Amasakramentu. Ingero:
- Ukaristiya ya mbere igatangwa ku munsi w’Isakramentu, – Isakramentu rya Batisimu ku banyeshuri rigatangwa kuri Pasika bamaze gukorerwaho imihango y’ubucengezanema iteganywa mu byumweru by’Igisibo. Icyagaragaye ni uko hamwe mu Maparuwasi byatangiye gukorwa ahandi bigakomeza uko bisanzwe.
- Inama yongeye gushimangira ibyagenderwaho ngo hazaboneke Abakateshisti babyigiye n’ibyo bajya bahugurwamo kenshi nkuko byari byavuzwe neza mu nama yo kuwa 16/03/2017. Inyandikomvuga yarakozwe iratangwa.
- Hanatanzwe ibitekerezo mu gukosora imfashanyigisho y’ubwigishwa ku bana bigira amasakramentu ya Batisimu n’Ugukomezwa. Muri rusange icyagaragaye ni uko gukosora bizatwara igihe.
Kuwa 28/08/2017: Inama ya Komisiyo ya Kateshezi isoza Umwaka.
Abitabiriye inama bari 11. Muri iyi nama hegeranijwe ibyakozwe mu mwaka wose w’i 2016-2017, hateganywa ibizakorwa mu mwaka utaha w’i 2017-2018, havuzwe ku mahugurwa y’abakateshisti ashobora kuba mu mpera y’umwaka. Raporo irambuye y’inyandikomvugo yarakozwe iratangwa.
3. GUSURA ABAKATESHISTI N’ABAFASHA BABO MURI ZA PARUWASI:
Gutegura no kohereza gahunda y’isurwa rya za Paruwasi za Diyosezi.
Kuwa 27/01-17/03/2017: Gusura Abakateshisti n’Abafasha babo muri za Paruwasi.
Buri Paruwasi yarasuwe hakurikijwe umunsi n’isaha inama y’Abakateshisti ya buri kwezi ikorerwaho. Icyari kigamije mbere na mbere kwari ukumenyana muri rusange no kumenya Paruwasi, n’Abapadiri bayiyobora. Gusura zAbakateshisti muri Paruwasi byatanze uburyo bwiza, bwo kwinjira mu murimo mushya no gutangira kuwukora mu bwisanzure. Paruwasi zose zimaze gusurwa, raporo irambuye yarakozwe, iratangwa yohererezwa abayigombaga bose.
4. GUSURA ABIGISHWA N’ABAKATESHISTI KU MASHURI MURI SANTARALI
Gutegura no kohereza gahunda y’isurwa ry’ Abigishwa n’Abakateshisti ku mashuri bigiraho.
Doyenne ya Rwamagana.
Impamvu yogusura abigishwa n’Abakateshisti ku mashuri bigiraho: Gutera umwete, Abigishwa bakiyumva muri Kiliziya, bakamenya ko bazwi , bakunzwe na yo. Gutuma Abakateshisti bumva ko batari bonyine mu murimo w’ubutumwa barimo muri Kiliziya. Gushimangira inyigisho z’amasakramentu zigishijwe mu umwaka wose, n’ubumenyi zibasigi. Gutanga inyigisho y’isuzumo-rusange ku ngingo zimwe zingenzi z’amasomo ya Kateshezi yatanzwe. Kumenyana n’Abigishwa ubwabo.
Abigishwa n’Abakateshisti basuwe:
- Paruwasi Rukara: Kuwa 10/06/2017:
Santarali ya Rukara: saa tatu n’igice saa ine n’igice, hasuwe abanyeshuri bigira Batisimu n’Ugukomezwa barenga kuri 200, bari kumwe n’abigisha babo Abakateshisti Célestin Habyarimana, J.Damascène Rutaremara na Sr Cansilda Musabyimana, mu nyigisho yabateguriwe berekanye ko bateguwe neza, mu nyigisho z’Amasakramentu, mu bwisanzure badashakisha gusubiza mu bibazo byabazwaga. Muri rusange bose bishimiye gusurwa, babigaragarije mu ndirimbo zishimira Imana.
Santarali ya Rwimishinya: saa tanu n’igice saa saba, hasuwe abigishwa bakuru bagera ku 10, abanyeshuri bigira Batisimu n’Ugukomezwa bagera kuri 90 n’abigisha babo Abakateshisti Charlotte Nyiraneza na Anne Mariya Nyirandimubanzi bari biteguye biyicariye mu gashyamba gahari, kuri Santali hari hakoraniye amatsinda anyuraranye y’abagize Liturijiya. Inyigisho yatanzwe abigishwa bayakiriye neza , bagaragaje ko bayumva bafite ibyishimo nk’abasobanutse.
Santarali ya Kawangire: saa munani saa kumu, hasuweabanyeshuri bigira Batisimu n’Ugukomezwa bose hamwe bagera kuri 74, n’Umwigisha wabo Kateshisti Thérèse Nyiramayonde, bari biteguye neza aho basanzwe bigira, gusa mu inyigisho bahawe byasabaga gushakisha no gukurura, ibisubizo nyabyo bikaboneka bivuye kure ariko harimo ubushake bwinshi n’ ibyishimo by’uko basuwe.
- Paruwasi ya Rwamagana: kuwa 17/07/ 2017
Santarali ya Nkomangwa: saa tatu saa sita,hasuwe abanyeshuri ba Batisimu n’Ugukomezwa bose bari 243, n’abigisha babo Abakateshisti Patrick Mutimura, Janvier Niyibizi, abana bigira Ukaristiya 21, bafashwa na Félicita Mukamushumba, muri iyi Santarari bagaragaje ibyishimo byinshi byo gusurwa, abanyeshuri bakurikiye inyigisho bishimishije, basubizanya umwete. Komite ya Santarali , Perezida Yohani Kayitare, n’ umwungirije Mariya Louise Mukakarisa, na Nsengiyumva baje gukurikira inyigisho abana bahawe, nyuma y’ inyigisho , bashatse akanya ko kuganira bashimira kandi basaba gusurwa kenshi. Muri rusange bose barishimye.
Santarali ya Ruhunda: saa munani saa kumi, hasuwe abigishwa bakuru10, Abanyeshuri ba Batisimu n’Ugukomezwa 313, Abakateshisti Célestin Sebahire, Rutayisire hari kandi na Perezida wa Santarari Félicien Karenzi na Eugénie Uwambayingabire umubitsi wa Santarali baje kuba hafi y’abanyeshuri ba Santarari yabo bari basuwe, abanyeshuri ndetse n’abigishwa bakurikiye neza inyigisho bahawe, bigaragaza ko bateguwe bihagije mu nyigisho z’Amasakramentu. abanyeshuri bamwe bahageze bakererewe, harimo nabaje irangiye, ikibazo cyabaye kurangarira mu mushinga y’indabyo uhakorerwa. Nyuma y’inyigisho habayeho umwanya wo kuganira n’abayobazi ba Santarali n’Abakateshisti, bose bishimiye ko basuwe.
Santarali Ruramira: kuwa 01/07/2017, saa mbiri n’igice saa ine hasuwe abanyeshuri bigira Batisimu n’Ugukomezwa bagera bose kuri 300, Abakateshisti babigisha n’abakateshisti bari bavuye i Rwamagana baje kubaza nyuma y’inyigisho. Muri rusange abanyeshuri bize neza.
- Paruwasi ya Mukarange: kuwa 01/07/2017
Santarali ya Nyamirama: saa ine n’igice saa sita, hasuwe abanyeshuri ba Batisimi n’ab’ Ugukomezwa bose bari 86, n’abigisha babo Abakateshisti Kagina François na Byukusenge Angélique, aba bana banyeshuri bagaragaje ko bumvise inyigisho ku buryo bushimishije, bakurikiye neza bishimye.
Santarali ya Gikaya: saa sita n’igice saa munani, hasuwe abana bitegura Ukaristiya 51, bategurwa na Eugenie Nyirabagenzi, abanyeshuri bitegura Batisimu n’Ugukomezwa bose bari 123, n’abigisha babo Abakateshisti Delphine Mukamunazi, Faustin Niyibizi, J.Bercimas Murengerantwari n’abayobozi ba Santarali bose bari bitabiriye kuba hafi y’abanyeshuri babo bari basuwe.Abana bagaragaje ko bigishijwe neza kandi basobanukiwe byinshi mu nyisho z’amasakramentu. Umukuru wa Santarali yababwiye ijambo ryo ku bishimira no kubashishikaza. Nyuma yinyigisho habayeho kuganira n’abayobozi ba Santarali bagaragaza uburyo bishimiye cyane igikorwa cyo kubasurira abana bagaragaza n’icyifuzo cy’uko basurwa kenshi.
Santarali ya Shyogo: saa cyenda saa kumi n’igice hasuwe abana bitegura Ukaristiya 20, bafashwa na Christine Mukundente, abanyeshuri ba Batisimu n’Ugukomezwa bose bari 113, abigisha babo Abakateshisti J.Bosco Turikumana, Vedaste Ntidendereza, n’Umukuru wa Santarali Paul Munyaneza wari hafi y’abanyeshuri bari basuwe agakurira inyigisho bahawe , abanyeshuri bagaragaje ko bateguwe mu nyigisho z’amasakramentu,umukuru wa Santarali yashimye abakateshisti n’abanyeshuri avuga ko ugusurwa kwabo kugaragaje umurimo bakoze ‘uko bawukoze. Nyuma y’inyigisho, habayeho agahe ko gushima no gusaba ko byazakomeza.
- Paruwasi ya Munyaga: kuwa 8/07/2017
Santarali ya Nkungu: saa mbiri n’igice saa ine, hasuwe abanyeshuri bitegura Batisimu n’Ugikomezwa bose bageraga kuri 80 , Umukateshisti we kuza byagagaraga ko byabaye kwihangana yari arwaye atameze neza , abanyeshuri bakurikiye inyigisho byerekana ko bateguwe neza , bishimiye ko basuwe n’ubwo umwarimu wabo yari arwaye.
Santarali ya Munyaga: saa tanu saa sita n’igice, hasuwe abanyeshuri ba Batisimu n’Ugukomezwa bagera kuri 74, n’Umwigisha wabo Umukateshisti Agnès Mukagakeri bari biteguye aho basanzwe bigira bategereje, bakurikiye inyigisho neza , bagaragaje ko bigishijwe kandi bakurikiye bose bishimiye gusurwa.
Santarali ya Rutonde: saa munani saa kumi, hasuwe abanyeshuri ba Batisimu n’Ugukomezwa bari 65, umwisha wabo umukateshisti M.ImmaculéeMukagatare na Perezida wa Santarali yari hafi y’abana yumva uko bakurikira inyigisho bahawe , abanyeshuri bagaragaragaje ko bateguwe neza ku nyigisho z’Amasakramentu, bakurikiraga ntagutegwa bagasubiza ntagushakisha.
- Paruwasi ya Gishanda: kuwa 15/07/2017
Santarali ya Gishanda: saa tatu saa ine n’igice, hasuwe abana bahawe Ukaristiya 67, bafashijwe na Louise Nyirahabimana, aba bana nashimwe uburyo bateguwe, bafite ubumenyi bwinshi mu nyigisho z’Amasakramentu nashimye cyane uwabateguye , abanyeshuri bitegura Batisimu n’abitegura Ugukomezwa bose bari 270, n’ abigisha babo Abakateshisti Philémon Kayibanda, Thaddée Niyonzima, Isaïe Ndayisaba, Alvera Mukashyaka, muri rusange abigishwa bose bagaragaje ko bateguwe mu nyigisho z’Amasakramentu, bakurikiye neza inyigisho bahawe mu byishimo byinshi.
Santarali ya Cyarubare: saa tanu n’igice saa saba, hasuwe abana bahawe Ukaristiya 13, bafashijwe na Alexis Nkurunziza ,abanyeshuri bitegura Batisimu n’abitegura Ugukomezwa 128, abigisha babo Abakateshisti Sylvestre Munezero, Immaculée Mukatwizeyimana Abayobozi ba Santarali nabo baje kuba hafi y’abanyeshuri babo. Haje Emilien Ntirenganya Perezida wa Santarali na Alexis Nkurunziza umwungirije , umwihariko wabaye muri iyi Santarari abigishwa babajije cyane kubibazo byinshi, andi Madini cyangwa amatorero abatera ku byerekeye amashusho akoreshwa na Kiliziya Gatolika, Bikira Mariya, ishapure,Batisimu y’Abanyagatulika n’ibindi n’ibindi…babazanyaga amatsiko menshi ngo babimenya. Narabashimye cyane byamfashije kubaha ibiisubiza birambuye.
Santarali ya Murama: saa munani n’igice saa kumi, hasuwe abana bahawe ukaristiya 16, bafashijwe na J.Bosco Nsabumukunzi, abana bitegura Batisimu n’Ugukomezwa bose hamwe 81, bakurikiye inyigisho ku buryo bushimishije, abakuru ba Santarali nabo bari baje kuba hafi y’abigishwa babo bakurikirana uko bakurira inyigisho, aba banyeshuri, bagaragaje ikibazo cy’Amadini cyangwa Amatorero abahata ibibazo badasobanukiwe, basobanuje byinshi mu bivungwa n’abo tudahuje ukwemera. Narabashimye cyane nabo kandi bari bishimye.
Umwihariko muri Paruwasi ya Gishanda,abigishwa n’abakateshisti bakoze igikorwa cyo gushimira Imana na Diyosezi uburyo babitayeho bakabafasha mu gihe cy’amapfa babayemo, babigaragaje bahurizahamwe bimwe bejeje ngo basangire n’abasaza n’abakecuru baba muri home y’Abizeramariya.
DORE UKO BAKOZE ICYO GIKORWA CYO GUHURIZA HAMWE :
Nkuko iyi Tableau ibyerekana nyuma y’inyigisho abigishwa n’abakateshisti bagiye bahuriza hamwe ibyo bazanye bagashimira ko bafashijwe nabo bakaba bishimiye gusangira n’abasaza n’abakecuru bo muri home y’Abizeramariya. Babishimirwe inshuro nyinshi kandi bongererwe cyane birushijeho.
- Paruwasi ya Kabarondo: yari gusurwa kuwa 22/07/2017
Muri doyenne ya Rwamagana ni yo yasigaye kuko umunsi wari wateguwe wahuriranye n’ukuza kwiyamamaza kwa Perezida wa Repuburika mu Karere ka Kayonza kujya yo Birasubikwa.
Muri rusange iki gikorwa cyo gusura abigishwa n’abakateshisti cyarafashije mu mpande zose, ibyifujwe byagezweho, abanyeshuri basuwe barishimye, barigishijwe, bahawe inyigisho yashimangiraga ubumenyi bahawe ku nyigisho z’Amasakramentu, Tukizera ko zizabafasha gukura mu kwemera kwa gikristu. Abakateshiti nabo biyumvisemo ko bashyigikiwe mu mrimo bakora. Ni igikorwa Diyosezi igaragarizamo ko ikunze kandi ishyigikiye abato ba Kiliziya.
5. Inama ziteganywa mu rwego rw’igihugu ku bashinzwe Animasiyo ya Kateshezi:
Uyu mwaka urangiye ntazibayeho.
6. Ihurwa ry’abakateshisti ba Diyosezi:
Uyu mwaka ntiryabyeho, habaye na Yubile y’Abakateshisti yakozwe mu rwego rwa Diyosezi.
7.Gutanga inyigisho z’Iyobokamana:
Ishuri rya ASPEK :
Buri wa mbere hateguwe, amasomo y’Iyobokamana, agatangwa buri wa kabiri, kuva mu mwaka wa mbere kugeza mu wa gatanu. Izi nyigisho zifasha urubyiruko ruhiga kumenya umwihariko w’Iyobokamana rya Kiliziya Gatolika, ivoma muri Bibiliya. Mu gihembwe haba umunsi w’isuzumabumenyi, ugakurikirwa n’ikosora, igihembwe gisozwa n’ikizamini, gukosora no gutunganya lisiti y’amanato kuri buri wese. Muri rusange abanyeshuri batsinda neza isomo ry’Iyobokamana kereka bake batabyitaho ku bushake.
Ishuri rikuru rya IPRC-East :
Kuwa 26/06/2017 : Kominote Gatolika y’urubyiruko rw’abanyeshuri bakorewe umwiherero warufite isanganyamatsiko “Twemera ibyo Kiliziya Gatolika yemera, kandi yigisha, kuko yabibwiwe n’imana itayoba ntituyibye”
Uyu mwiherero washimishije urubyiruko rw’abakristu “ Comminaute Cathélique “ IPRC-East, bifuje ko igihe cyose bashoje igihembwe mbere yo kujya mu kiruhuko bajya bategurirwa inyigisho ibafasha mu buzima nyobokamana bakayitahana. Buri wa gatandatu kuri Paruwasi Katedarali Kibungo abanyeshuri bo mu mashuri ASPEK na IPRC-EAST, bahabwa Kateshezi, bitegura Amasakramentu Batisimu n’Ugukomezwa.
- Kuwa 06/08/2017 : Muri Forum y’ Urubyiruko rwa Paruwasi Gishanda hatanzwe inyigisho nyobokamana ifite insanganyamatsiko, “ Ushoborabyose yankoreye ibitangaza.” Mu buzima bwanjye Ushoborabyose ankorera ibitangaza. Iyi nyigisho yafashije urubyiruko rwa Paruwasi ya Gishanda kandi rwarayishimiye
- Kuwa 10/08/2017 : Muri Forum y’urubyiruko rwa Diyosezi yabereye muri Paruwasi ya Bare, hatanzwe inyigisho nyobokamana ifite insanganyamatsiko “ Mu Masakramentu Yezu adukorera ibitangaza.”
Urubyiruko rwa Diyosezi ya Kibungo rwafashijwe mu nyigisho nyobokamana rwateguriwe rugahabwa muri iyi Forum. Turarwifuriza kugira ukwemera mu masakramentu aho rushobora guhurira na Yezu akarutagatifuza, akaruhuza n’Imana Umuremyi.
8. Guhimbaza Umunsi Mukuru wa Batagatifu Petero na Pawulo
Kuri 29/06/2017: Abakateshisti bose ba Diyosezi bahimbaza by’umwihariko, Abatagatifu Petero na Pawulo Intumwa,Muri uyu mwaka, Abakateshisti bawuhimbarije muri Paruwasi iwabo, wizihijwe mu minsi igiye inyuranye bitewe n’impamvu zatumaga wimurirwa ku w’undi munsi. Icyaranze uyu munsi kuri bose, Igitambo cya Misa, cyababereye ibyishimo basangiye n’abafasha babo, n’Abapadiri babo muri Paruwasi, gusubiza amaso inyuma, bakareba uko bakoze ubutumwa bashinzwe, gufatira hamwe umugambi wo gukomeza kurushaho gukorana ubushake bw’umutima. Uyu munsi, wasojwe no gukora ubusabane , basangirira hamwe n’abo bari batumiye bose.
10. Abakateshisti bashinze urugo rushya muri uyu mwaka wa 2016 na 2018:
- Mukasangwa Espérance Umukateshisti muri Santarali ya Kameya Paruwasi ya Rusumo yashyingiranywe na Nyandwi Innocent ku itariki ya 24/08/2017 , twishimiye kandi ko akomeje ubutumwa bwe uko bisanzwe. Tubifurije umugisha w’Imana no kubaka urugo rwiza izindi ngo zivomamo ingero nziza mu buzima bw’abashakanye.
- Mukamunazi Delphine Umukateshiti muri Santarali ya Gikaya Paruwasi ya Mukarange yashyingiranywe na Sibomana J.Léonard ku itariki 26/08/2017, dushimishijwe nuko azakomeza ubutumwa yakoraga uko bisanzwe. Tubifurije umugisha w’Imana no kubaka urugo rwiza ntangarugero mu bandi bashakanye.
Itariki ya 27/08/2017: Paruwasi ya Rusumo ya koze ibirori byo gusoza umwaka w’Ubwigishwa no guha ubutumwa abakomejwe 400 muri Paruwasi ya Rusumo, ibirori byabimburiwe n’Igitambo cya Misa, bakomerezaho ibiganiro binyuranye n’ubusabane. Paruwasi ya Rusumo ibirori byo gusoza umwaka w’ubwigishwa no giha ubutumwa Abakomejwe
11. Abakateshisti dusabira batashoboye kurangiza uyu mwaka wa 2016 na2017:
- Kayibanda P.Claver yari Umukateshisti kuri Paruwasi ya Zaza, yashoje ubuzima bwe itariki 28/03/2017 mu butumwa yatangiye 1982, amaze imyaka 35, akorera Paruwasi ya Zaza, dukomeze kumusabira, aruhukire iteka mu mahoro y’Imana. Turamushima yaritanze.
- Mukamana Noelina yari Umukateshisti kuri Paruwasi ya Gashiru, yashoje ubuzima bwe itariki itariki 04/07/2017 mu butumwa, aramazemo imyaka itatu, yagiye agikenewe muri Paruwasi ya Gashiru. Dukomeze tumusabire Nyagasani amwiyereke iteka, aruhukire mu mahoro. Turamushima yaritanze.
Biteguwe tariki 31/08/2017: Sr Marie-Françoise TWISUNZEMARIYA, Ushinzwe Animasiyo ya Kateshezi y’Abakuru / Kibungo
Byemejwe na Padiri Jean Claude RUBERANDINDA, Perezida wa Komisiyo ya Kateshezi muri Diosezi ya Kibungo


c: text/html

text:
Byinshi kuri Gitwe ya Ruhango; Igicumbi cy’idini ry’Abadivantisiti b’Umunsi wa 7 mu Rwanda
Imyemerere y’idini ry’Abadivantisiti b’Umunsi wa 7 ni imwe mu myemerere ya Gikristu ariko isa n’itandukanye n’indi ya Gikristu. Ubusanzwe mu matorero ya Gikristu bagabanyijemo amatsinda nk’ane y’ingenzi hashingiwe ku mwihariko w’imyizerere yabo nyine; Dusangamo idini Gatolika rinayoboye andi mu kugira abayoboke benshi ku Isi, hakaza amatorero ya Giporotesitanti na yo akubiyemo amadini menshi, Abadivantisiti b’Umunsi wa 7, Abahamya ba Yehova n’ayandi anyuranye. Muri ayo madini yose ya Gikristu, Abadivantisiti ni bo bihariye gusenga ku Isabato ndetse n’indi myihariko inyuranye. Iri dini ryashinzwe na Ellen G. White, reka uyu munsi turebe amateka yaryo mu rw’imisozi igihumbi. Turanyarukira Gitwe ya Ruhango hafatwa nk’igicumbi.
Byose bitangira nyuma y’ Intambara ya Mbere y’Isi ubwo umusirikare w’Umubiligi Elie Delhove watangije idini ry’Abadivantisiti b’umunsi wa 7 mu Rwanda, yahawe agace kari ak’ibihuru n’amashyamba ngo abe ari ho atangirira ivugabutumwa, gusa we ntiyacitse intege ahubwo yakomeje umutsi, arahanyanyaza kugeza abonye umusaruro. N’ubwo bitari byoroshye ko abantu bakira iyo myemerere mishya, ndetse abayiyobotse bari barahawe izina ry’Abahirika, byaje kurangira benshi bayobotse ni uko Abadivantisiti bashinga imizi i Gitwe, banagaba amashami ahandi.
Ubwo Ababiligi bari bamaze gukubita inshuro Abadage babirukanye muri Afurika no mu Rwanda, uyu musirikare w’Umubiligi, Elie Delhove, wari usanzwe ari umuyoboke w’idini ry’Abadivantisiti b’umunsi wa 7 iwabo mu Bubiligi, umuhamagaro wamwatsemo ari i Kirinda muri Karongi atangira kuvuga ubutumwa ahereye aho. Ahayinga mu 1919, ni bwo Elie Delhove, yavuye i Kirinda yerekeza i Nyanza kujya gusaba umwami aho yashinga itorero, ni uko umwami amuha umusozi wa Gitwe, icyo gihe wari ugizwe ahanini n’ibihuru n’amashyamba, abari bahatuye bari mbarwa, n’umusozi ubwawo witwaga “Kidaturwa”.
Ikinyamakuru IGIHE dukesha iyi nkuru cyafashe urugendo cyrekeza muri aka gace gaherereye mu Karere ka Ruhango mu Murenge wa Bweramana. Mbere yo kujyayo twari habanje guhamagara umwe mu bapasiteri bo mu idini ry’Abadivantisiti aho i Gitwe, aranga abasaza b’inararibonye bazi neza amateka ya Gitwe, ndetse bazi amateka y’Abadivantisiti kuko babaye Abapasiteri imyaka myinshi, ubu bakaba bari mu kiruhuko cy’izabukuru.
NTAMUKUNZI Mathias uri mu kigero cy’imyaka 84, yavukiye i Gitwe, arahiga ndetse arahatura kugeza ubu, yavuze ko ubwo Delhove yageraga i Gitwe, wari umusozi w’ibihuru n’amashyamba, agatangira ivugabutumwa bigoye. Ati: “Wari umusozi w’ibihuru n’amashyamba, amaze kugera i Gitwe batangira guca umuganda wo gushaka aho bazubaka, baraza barubaka icyo gihe bubakishaga ibiti, byarimo iminyinya, imiyonza n’ibindi, batangira kubwiriza ubutumwa ku musozi wa Joma n’i Murama”.
Uru rusengero rwa mbere rwari rwubakishije ibiti ndetse rushakaje ibyatsi icyo gihe, rwari rwubatse ahari ishuri rya Collège Adventiste de Gitwe kuri ubu, ndetse hari n’ibimenyetso byerekana ko ari hari hubatse urusengero, mbere y’uko rwimurirwa hepfo yaho gato, kuri ubu hubatse urusengero runini rugezweho. Uyu mumisiyoneri Delhove ndetse n’abandi yari yaramaze kubwiriza ubutumwa, nyuma yo kuzuza urusengero aho ku musozi wa Gitwe, batangiye kubwiriza ariko uretse ibyo, ngo batangiye no gutoza abantu isuku banigisha gusoma no kwandika.
Mu 1921 batangiye ishuri ryo kwigisha gusoma no kwandika, ababimenye na bo bakajya kwigisha abandi bityo bityo, ari na ko bakomeza kubwiriza ubutumwa. Ubwo iri dini ryari rimaze gusa n’iritangira gushinga imizi i Gitwe no ku misozi bituranye ya Joma na Murama, abari baramaze kuyoboka ndetse n’abandi bamisiyoneri bari bamaze kugera mu Rwanda baje gushyigikira Delhove barimo uwitwaga Maitre n’undi witwaga Munier, bavuye i Gitwe batangira kujyana ubutumwa n’ahandi. Mu Gasantere ka Gitwe, uhageze ku munsi w’isabato ushobora kwicwa n’isari kuko amaduka yose aba afunze abantu bagiye guhimbaza uyu munsi w’umunezero
Muzehe NTAMUKUNZI yavuze ko n’ubwo abantu babanje kutakira neza iyi myemerere mishya yari itandukanye n’iyo bari basanganywe, nyuma ngo baje kugenda bayiyumvamo aho bamariye kubona ko abayiyobotse babaye abasirimu, bigishijwe gusoma no kwandika ndetse bafite n’inyifato nziza. Gusa ngo batangiye babita “Abahirika”, n’ubu hashobora kuba hari abakibita batyo kuko byagiye bikwirakwira, ariko ngo byatangiye muri icyo gihe ubwo abayotse iri dini bari bakiri bake, maze hakaba ubwo abamisiyoneri babaga inka bakabaha inyama batahana, hanyuma abandi na bo bati “Bariya ni abahirika, bavuye aho bahiritse inka.”
Ntamukunzi yavuze ko nyuma y’icyo gihe ari bwo benshi batangiye kuyoboka iri dini rishya, ndetse n’abajyaga bajya gusengera mu yandi madini yari kure cyane y’i Gitwe, bahitamo guhinira bugufi bayoboka idini ry’Abadivantisiti, dore ko icyo gihe ari ryo dini rya mbere ryari rigeze i Gitwe, maze batangira kwiyubakira Gitwe. Ati: “Abakiristu b’Abadivantisiti bamaze kwiyongera, noneho bakoze inyubako, babumbye amatafari, barayatwika, hanyuma bubaka amashuri, bubaka insengero, ndetse bubaka n’inzu y’abamisiyoneri n’abakozi.” Yongeyeho ati: “Ku by’iterambere rero, amajyambere yarahageze, abaturage barajijuka biga gusoma no kwandika, ndetse bahashyize n’ivuriro abaturage bakajya baza kwivuza batagombye kujya i Nyanza n’i Kirinda. [Ikindi kandi] barajijutse, biga kubaho mu buryo bwiza, bafata ingo zabo neza, bafata imibiri yabo neza”.
Pasiteri KAYONGA Etienne afite imyaka 81, na we akaba ari mu kiruhuko cy’izabukuru, yize i Gitwe mu mashuri yisumbuye, ndetse ahakora umurimo w’ivugabutumwa ari pasiteri imyaka myinshi, kugeza ubu akaba ari ho afite urugo rw’amasaziro. Yavuze ko ubwo yageraga i Gitwe yasanze hatangiye gusa n’ahagera iterambere, haratangiye kubakwa amashuri, ndetse n’ibindi bikorwa by’iterambere bigenda bihagera bigizwemo uruhare n’abamisiyoneri, ndetse n’abaturage ugasanga bafite isuku barasa neza.
Ati: “Abaturage bari bamaze kuba bajijutse kubera abamisiyoneri babaga bari hano, ari abana bacu bavukiraga hano, ugasanga barimo barigana uko abazungu bavuga bagenda, uko bavuga, wasangaga ari ibintu byiza cyane, ukabona hari ikiriho gihinduka. Cyane cyane nk’uwabaga yaravukiye i Gitwe, akabona uko hari hameze, bya bihuru byabaga biri aho, uko abazungu baje batema ishyamba, noneho ukabona ukuntu bariho bagenda batera imbere mu bintu n’ibindi, ukabona ni byiza”.
Muzehe KAYONGA yavuze ko icyo gihe ubwo Gitwe yari imaze gusa n’ibaye igicumbi cy’Abadivantisiti b’Umunsi wa 7, ndetse batangiye kugaba amashami hirya no hino, bubaka insengero ku misozi bituranye, wasangaga abantu baho bose barabaye abasirimu, ndetse ngo hari n’ubwo umwami Mutara Rudahigwa yabasuraga, akabashima inyifato.
Yagize ati: “Hari ibyo twumvaga, umuzungu wari aha umwe, yari n’umuhigi, agakundana na Rudahigwa wari umwami, noneho rero undi munsi ngo baragiye mu ishyamba, inyamaswa imera nk’aho igiye kumerera nabi umwami, umuzungu aba yayirashe, amaze kuyirasa rero iba irapfuye. Ibi bituma noneho bagira ubutoni barakundana, hano baba barangije ishuri, umwami akahaza kubareba, akaza mbese bakanezeranwa, ni uko yabona ukuntu bifashe, bari bazi kwambara neza, bagakenyera bakizihirwa. Aho ngaho mu makuru natwe twumva, ngo umwami yaravuga ati yewe, ati mbaye umukene naba umuhirika rwose”.
KAYONGA na NTAMUKUNZI bavuze ko nyuma i Gitwe hagiye hagera andi madini, ariko usanga n’ubundi umubare munini cyane w’abahatuye ari Abadivantisiti b’Umunsi wa 7, gusa ngo bose babanye neza bahahirana, bagatabarana ngo nta rwikekwe ruhari. Kuri ubu i Gitwe hari amashuri atandukanye arimo abanza, ayisumbuye ndetse na kaminuza, yose akeshwa Abadivantisiti b’umunsi wa karindwi, hari kandi n’ibitaro ndetse n’ibindi bikorwa bitandukanye by’iterambere abahatuye bavuga ko byahinduye ubuzima bwabo.

robotstxt: allowed

filter: keep


text:
Kuwa 15 Ugushyingo 2021, Umunyamabanga wa Leta muri Minisiteri y’Ubutegetsi bw’Igihugu Madame INGABIRE Assoumpta yasuye Ikigo ngororamuco cya Nyamagabe aganira n’abari gukurikirana amasomo y’Igororamuco n’Imyuga mu cyiciro cya II (2nd Intake) bitegura gusubira mu buzima busanzwe.
Mu kiganiro yagiranye n’urubyiruko rugera kuri 899 rugororerwa muri iki Kigo ngororamuco yagize ati: " Ntitubacira urubanza, ibibazo mwaciyemo turabizi ariko turabasaba kwishakamo imbaraga. Ibyo mukora muri hano mu kigo ngororamuco biratanga icyizere ku mpinduka nziza. Nimugera mu muryango Nyarwanda muzakoreshe imbaraga mufite mwubake icyo cyizere kandi mukoreshe amaboko n’ubumenyi muzatahana mwihangira imirimo izabafasha guhindura ubuzima mukagira imibereho myiza".
Asura iki Kigo ngororamuco cya Nyamagabe yanarebye kandi ibihakorerwa birimo n’amasomo y’imyuga yigishwa. Urubyiruko rwamugaragarije zimwe mu mpano rwifitemo zirimo izo kuririmba banamusaba ubufasha bwo kubahuza n’abashobora kubafasha kuteza imbere izo mpano bizitemo no kubyaza umusaruro ibyo bungukiye mu masomo bahawe. Umunyamabanga wa Leta yasoje ashima uko igororamuco n’amasomo y’imyuga bikorwa ariko asaba ko imbaraga zirimo zakongerwa kugirango birusheho gutanga umusaruro mu rwego rwo gusubiza ikibazo cy’ubuzererezi.


text:
Ikirango: NANBEI
Icyitegererezo : NNJ
Ikizamini cya NNJ-M ni igikoresho cyihariye cyo kugenzura imiyoboro ya torque hamwe nu muyoboro wa torque Byakoreshejwe cyane cyane mu gutahura ubwoko butandukanye bwo mu bwoko bwa torque, ibyuma bya digitale, ibyuma byerekana amashanyarazi, ibyuma bifata ibyuma, imashini nini n'ibindi bikoresho bigira uruhare mu gukaza umurego. n'ibicuruzwa Byakoreshejwe cyane mubikorwa byo gukora amashanyarazi, gukora imashini, inganda zimodoka, ubushakashatsi bwumwuga ninganda


text:
Gakenke: Banki y’Isi yashimye uko inkunga itanga ikoreshwa
Abakozi ba Banki y’Isi, mu ruzinduko baherutse kugirira mu Karere ka Gakenke, bashimye uburyo imishinga iteramo inkunga akarere ikomeje gufasha abaturage mu mibereho yabo myiza.
Muri iyo mishanga harimo iy’ubuzima, cyane cyane muri gahunda y’ingo mbonezamikurire, mu rwego rwo kurwanya igwingira mu bana, n’ikibazo cy’imirire mibi byakunze kugaragara muri ako karere.
Ubwo abakozi ba Banki y’Isi basuraga imwe muri iyo mishanga, ku wa Kane tariki 13 Ukwakira 2022, bishimiye uburyo iyo ifasha abaturage.
Iryo tsinda riturutse muri banki y’isi ryari riyobowe na Amparo Elena Gordillo, ryasuye ingo Mbonezamikurire zinyuranye zegereye abaturage (Community based ECD) mu Karere ka Gakenke, ahatangirwa serivisi zirimo gufata ibipimo ndangamikurire y’abana bato bari munsi y’imyaka itanu.
Iryo tsinda kandi ryakiriwe n’Umuyobozi w’Akarere ka Gakenke, Nizeyimana Jean Marie Vianney, ryasuye ibitaro bya Nemba, ahatangirwa serivisi z’ubuvuzi zirimo icyumba kigenewe imbagwa (salle d’operation), aho ababyeyi babyarira n’ahavurirwa indwara zitandura.
Nyuma yo gusura ibyo bigo, basoje uruzundiko rwabo bishimiye imitangire ya serivisi mu Bitaro bya Nemba, ndetse n’ishyirwa mu bikorwa ry’umushinga SPRP, ugamije kurwanya igwingira ry’abana bato mu Karere ka Gakenke.
Umuyobozi w’iryo tsinda ry’abakozi ba Banki y’Isi, Amparo Elena Gordillo, yemereye Akarere ka Gakenke ko batazahwema gufatanya mu kurandura ikibazo cy’igwingira mu bana, binyuze muri gahunda y’ingo mbonezamikurire (ECD), ariko hakanashyirwa imbaraga muri gahunda zo kuboneza urubyaro no gusuzuma indwara zidakira.
Mu yindi mishanga Banki y’Isi iteramo inkunga Akarere ka Gakenke, harimo gahunda y’uburezi, aho mu mwaka wa 2021, ibyumba by’amashuri bisaga 500 n’ubwiherero 746 byubatswe muri ako karere, aho byafashije abana kwiga badakoze ingendo ndende, ndetse birinda n’abana guta ishuri.
Mu bindi byubatswe ku nkunga ya Banki y’Isi, harimo ibiraro, imihanda irimo uwa Kinoni-Karambo-Gashenyi, n’ibindi.
MENYA UMWANDITSI
Umunyamakuru wa Kigali Today/KT Radio
@ mutuyiserv


text:
Babivuze kuri uyu wa Gatandatu tariki ya 1 Ukwakira 2022 ubwo hatangizwaga ukwezi kw’ibikorwa by’ubukorerabushake by’urubyiruko. Uko kwezi kwatangiye tariki ya 1 kuzasozwa ku ya 31 Ukwakira 2022.
Umuhuzabikorwa w’Urubyiruko rw’Abakorerabushake mu Karere ka Ruhango, Nsaziyinka Prosper, yavuze ko bazakora ibikorwa bitandukanye birimo no gukemura ikibazo cy’abadafite ubwiherero.
Ati “Mu byo tuzakemura bibangamiye imibereho myiza y’abaturage hari no kubakira ubwiherero abatabufite. Kuri ubu habarurwa ingo 45 zidafite ubwiherero. Tuzabafasha kubwubaka kandi neza.”
Yakomeje avuga ko uyu mwaka watangiye habarurwa ingo 120 zidafite ubwiherero ariko bwagiye bwubakwa kandi bihaye umuhigo wo kuburangiza muri uku kwezi kwahariwe ibikorwa by’ubukorerabushake by’urubyiruko.
Hari ingo zigera kuri 72 basanze zifite ubwiherero butujuje ibisabwa, nazo bazazifasha kubusana.
Mu bindi yavuze bazakora ni ukubakira abatishoboye badafite aho akuba aho muri uku kwezi bazubaka inzu icyenda bakazuzuza. Ni ukuvuga inzu imwe muri buri murenge.
Uyu mwaka watangiye mu Karere ka Ruhango hari imiryango 85 idafite aho kuba.
Bazatera ibiti bivangwa n’imyaka ku buso bwa hegitali 90, bace imirwanyasuri basibura n’iyari isanzwe mu rwego rwo kurwanya isuri ndetse bakore n’ubukanguramabaga mu kwirinda ibiza.
Bamwe mu rubyiruko rwo mu Karere ka Ruhango bavuze ko biyemeje gukorera hamwe bagamije kwiyubakira igihugu.
Hari uwagize ati “Icyo twiyemeje ni uguhuza imbaraga tukiyubakira igihugu. Muri uku kwezi rero dufite umurava wo gukora ibikorwa byinshi. Turasaba ababyeyi n’abayobozi kudushyigikira.”
Abazakorerwa ibikorwa bitandukanye basabwe kubifata neza kugira ngo bizagire uruhare mu guhindura imibereho yabo irusheho kuba myiza.
Umuyobozi w’Akarere ka Ruhango Wungirije ushinzwe Iterambere ry’Imibereho Myiza, Mukangenzi Alphonsine, yasabye ababyeyi gushyigikira abana babo mu bikorwa by’ubukorerabushake.
Ati “Ndabasaba rero ngo abana nibababwira ngo muze dufatanye muri ibi bikorwa by’ubukorerabushake nk’uko mwaje uyu munsi muzaze kuko mwumvise ko ibikorwa bafite ari byiza bigamije kubaka iki gihugu cyacu.”
Mu Karere ka Ruhango habarizwa urubyiruko rw’abakorerabushake rusaga ibihumbi 25 ari biyemeje ko uku kwezi kuzarangira bageze ku bihumbi 30 kuko bazakora ubukangurambaga.
Muri uku kwezi bazakora n’ibikorwa by’ubukangurambaga muri gahunda zitandukanye.


text:
Rutsiro: Abarwanashyaka ba Green Party barasaba Leta gutangaza ibyiciro by’ubudehe bishya
Abarwanashyaka ba Democratic Green Party of Rwanda (DGPR) bo mu karere ka Rutsiro barasaba Leta y’u Rwanda kwihutisha gahunda yo gutangaza ibyiciro by’ubudehe bishya, kuko hakigaragara umubare munini w’abaturage babura serivisi bagombwa kubera kugongwa n’amakosa yakozwe mu byiciro by’ubudehe bya kera.
Ibi babitangaje ubwo basozaga amahugurwa y’umunsi umwe yabaye kuri uyu wa 01 Ukwakira 2022 yahuje abahagarariye iri shyaka 40 baturuka mu mirenge itandukanye y’aka karere.
Hakizimana Gad, utuye mu murenge wa Boneza watorewe kuyobora Urubyiruko rwo mu Ishyaka Democratic Green Party of Rwanda (DGPR) mu karere ka Rutsiro avuga ko bishimira ibyo ishyaka rimaze kugeraho mu bikorwa bagiye bakorera ubuvugizi bihindura imibereho y’umunyarwanda bakifuza ko Leta yatangaza ibyiciro by’ubudehe kugira ngo abaturage barusheho kubona serivisi bagombwa.
Ati “Ibyiciro by’ubudehe bya kera byatangwaga mu buryo butanyuze mu mucyo akaba ariyo mpamvu hakiri abaturage babura serivisi bagombwa akaba ariyo mpamvu Leta yatangaza ibyiciro by’ubudehe bishya, kugira ngo abaturarwanda bahabwe serivisi bagombwa.”
Hakizimana akomeza avuga ko uretse n’ikibazo cy’ibyiciro by’ubudehe byatinze gutangazwa, ikindi kibazo cyugarije abaturage ari imbogamizi z’abakoresha mutuelle kuko bajya kwa muganga ntibahabwe imiti ifite imbaraga yo kubakiza ahubwo bahabwa imiti yo kuborohereza, mu gihe abakoresha ubundi bwishingizi bahabwa imiti ibakiza.
Gashugi Leonard, Umuyobozi wa kabiri wungirije w’Ishyaka Democratic Green Party of Rwanda (DGPR) ku rwego rw’Igihugu avuga ko ishya abarizwamo ritazahwema gukorera ubuvugizi ibibazo abaturage bakigaragaza ko bibangamiye.
Ati “Ishyaka Democratic Green Party of Rwanda (DGPR) rizakomeza gukorera ubuvugizi ibibazo byose bikigaragazwa n’abaturage ko bibabangamiye bivuze ko n’ibi bibazo byagaragajwe n’abarwanashyaka birimo ikibazo cy’ibyiciro by’ubudehe ndetse n’imikorere ya Mutuelle de santé nabyo bikaba bigiye gukorerwa ubuvugizi, kugira ngo ishyaka riri ku butegetsi rishyire mu bikorwa rikoresheje amikoro y’Igihugu.”
Gashugi akomeza avuga ko ibibazo bagaragarijwe bazabigaragariza abagize Inteko ishingamategeko kugira ngo umuturarwanda afashwe.
Byari biteganyijwe ko guhera muri Mutarama 2021, Abanyarwanda baba bari muri ibyo byiciro bishya bisimbura ibyashyizweho mu 2016/2017.
Byari biteganyijwe ko mu ntangiriro za 2022 ari bwo ibyiciro bishya byagombaga gutangira kugenderwaho, aho byitezweho kuzakemura ibibazo by’akarengane kabonekaga mu ikorwa ry’ibyabanje kubera ahanini ruswa yatangirwagamo benshi bashaka kuzabona serivisi byabazitiraga guhabwa.
Icyo ibyiciro by’ubudehe bishya byitezweho
Ibyiciro by’ubudehe bigenderwaho kugeza ubu ni bine. Icya mbere n’icya kabiri bifatwa nk’iby’abatishoboye, mu cya gatatu hari abishoboye ariko batari ku rwego ruhanitse, mu gihe icya kane ari icy’abakire bafite amikoro ahambaye.
Byashyirwagaho n’inteko z’abaturage, aho babazaga abaturanyi bakavuga icyiciro runaka ashyirwamo bijyanye n’uko bamuzi.
Ibyo ariko byakunze kunengwa kutanyura mu mucyo bitewe n’uko hari abatangaga ruswa bagashyirwa mu byiciro badakwiriye. Nk’urugero uwagombaga kujya mu cya kane agashyirwa mu cya gatatu, uwo mu cya gatatu agashyirwa mu cya mbere.
Byabuzaga amahirwe abakwiriye kujya muri iyo myanya hakabaho akarengane gashingiye ku byo bagenerwa bitabageragaho.
Mu ikorwa ry’ibyiciro bishya hashyizweho amabwiriza ngenderwaho ashingiye ku ngano y’umutungo Umuturarwanda afite n’ayo yinjiza.
Icyiciro A
Kizabamo ingo zirimo umukuru w’umuryango cyangwa umufasha we winjiza 600.000 Frw kuzamura buri kwezi cyangwa afite ubutaka bugeze kuri hegitari 10 mu cyaro na hegitari imwe mu mujyi.
Ashobora kuba ari umukozi uhembwa cyangwa ari uwikorera ariko ibikorwa bye bishobora kumwinjiriza ayo mafaranga.
Umushahara cyangwa umutungo w’urugo uherwaho ni igiteranyo cy’uw’umukuru w’urugo n’uwo bashakanye. Urugo rwujuje kimwe muri ibyo ruzisanga muri iki.
Icyiciro B
Kizabarizwamo ingo zinjiza hagati ya 65.000 Frw na 600.000 Frw buri kwezi, binyuze mu buryo bumwe n’ubwasobanuwe hejuru.
Hazanashyirwamo izifite ubutaka kuva kuri hegitari imwe ariko zitageze ku 10 mu cyaro, na metero kare kuva kuri 300 ariko zitarengeje hegitari imwe mu mujyi.
Icyiciro C
Iki kizabamo ingo zinjiza hagati ya 45.000 Frw na 65.000 Frw ku kwezi mu buryo bumwe n’ubwavuzwe hejuru.
Hazanabarizwamo izifite ubutaka kuva ku gice cya hegitari ariko butagera kuri hegitari imwe mu cyaro, n’uburi hagati ya metero kare 100 na metero kare 300 mu mujyi.
Icyiciro D
Cyashyizwemo ingo zinjiza munsi ya 45.000 Frw ku kwezi, binyuze mu buryo bumwe n’ubwasobanuwe hejuru.
Izifite ubutaka butagera ku gice cya hegitari cyangwa ntabwo zigira mu cyaro, n’izifite uburi munsi ya metero kare 100 n’izitagira na buke mu mujyi zizabarizwamo.
Icyiciro E
Ni umwihariko w’ingo z’abatabasha gukora kubera imyaka, ubumuga bukabije cyangwa indwara zidakira, bakaba nta n’imitungo bafite cyangwa ahandi bakura ibyo bakenera mu mibereho yabo.
Hazashyirwamo urugo rukuriwe n’urengeje imyaka 65 cyangwa uwo bashakanye ayifite.
Harimo urukuriwe n’ufite ubumuga bukabije cyangwa uwo bashakanye abufite, hakabamo n’urukuriwe n’ufite uburwayi bwo mu mutwe.
Hazaba hanarimo uruyobowe n’abana bakiri mu ishuri badafite ikindi bakuraho ikibatunga. Aba ari uwiga kandi adafite akandi kazi cyangwa ibiraka ndetse ntihitabwa ku myaka.
Inkuru ya NSHIMIYIMANA Eric mu ntara y’Iburengerazuba


text:
Umurambo we wabonetse mu nzu yari asanzwe acumbitsemo, mu Mudugudu wa Karambo, Akagari ka Gitega, Umurenge wa Rushaki.
Ishuri yayoboraga nta gihe kinini cyari gishize arigezemo kuko yatangiye muri Kamena 2022 nk’uko byatangajwe n’Umuyobozi w’ishami ry’uburezi mu karere ka Gicumbi, Nsengimana Jean Damascene.
Yagize ati “Ni byo nanjye iyo nkuru y’incamugongo yangezeho, amakuru bampaye ni uko ejo yari yahanye gahunda n’abarimu yo gutangira gutegura imfashanyigisho z’igihembwe cya mbere baramutegereza baramubura, bagiye kureba aho acumbitse basanga hafunze kandi hafungiyemo imbere, basubitse urugi basanga anagana mu ishuka yapfuye ”.
Umuryango wa Vuguziganya wari utuye mu Murenge wa Giti. Yari afite imyaka 35 akaba asize umugore n’umwana umwe.
Abamuzi bavuze ko nta kibazo yari afitanye n’urwego rw’akazi mu gihe gito yari amaze ku buyobozi bw’ishuri ndetse ko ibigendanye n’amakimbirane yo mu muryango na byo ntabyo bamucyekagaho kuko yari amaze igihe gito ashinze urugo akaba ari yo mpamvu yari yanze kujya gukorera muri Kirehe kugira ngo abone uko yita ku muryango we.


text:
Ikirahure gisize irangi / Ikirahure
Ibicuruzwa birambuye
Ibicuruzwa
Ikirahure gisize irangi / Ikirahure
Noneho ikirahure gisize irangi (Lacquered ikirahure) gikoreshwa cyane mugushushanya igikoni no kurukuta rwinyuma.Bikoreshwa cyane cyane nkikibaho cyigikoni, ntabwo byoroshye kwanduzwa numwanda wamavuta.Kandi hamwe namabara akungahaye atandukanye, nkikirahure gisize irangi ryirabura, ikirahuri cyera cyera, ikirahuri cyumuhondo, ikirahure cyamahembe yinzovu, ikirahuri kibisi, ikirahuri gitukura, nibindi.Nkuko ibirahuri bisobanutse bireremba bifite itumanaho ryinshi, noneho ikirahure cyirangi gisize irangi kirarushijeho gukundwa.
Ibiranga
1 Guhitamo amabara meza.Ikirahure gisize irangi gishobora gukorwa ukurikije amabara atandukanye, kandi gifite ubwiza, bugezweho.
2 Imikorere irwanya amazi kandi irwanya ubushuhe.Ibi byatumye biba byiza gukoreshwa mu bwiherero no mu gikoni.
Kugaragara kuramba.Lacquer ihambiriye inyuma yikirahure, irangi ntabwo ryoroshye kugwa.
4 Kubungabunga byoroshye no kurwanya ikizinga gikomeye.Ikirahuri cyometseho gifite imikorere myiza yo kurwanya umwanda wamavuta.Ntabwo rero ukeneye imirimo iyo ari yo yose, ibirahuri bisize irangi bishobora gusukurwa neza.
5 UV irwanya kandi ikomeye irwanya gusaza.Ikirahure gisize irangi ntabwo gifite ibyiza byikirahure gisanzwe kireremba, ariko kandi gifite amabara akomeye yo gusaza.Irangi ry'amabara rishobora gukomera ku kirahure neza, nta bintu bikarishye, irangi ntirizashira.
Gusaba
Igikoni, gusubira inyuma, hejuru kumeza
Wardrobes, ibikoresho, akabati, imyenda
Inzugi, inkuta, ibice
Ubwiherero, Urukuta
Ibisobanuro
Ibara risize: Umukara / Umweru / Umutuku / Icyatsi / Ubururu / Gret, nibindi
Ibara ry'ikirahure: Ikirahure gisukuye / Ikirahure cyuzuye kirahure
Ubunini bw'indorerwamo: 3mm / 4mm / 5mm / 6mm, n'ibindi
Ingano: 2440mm × 1830mm / 3300mm × 2140mm / 3300mm × 2250mm / 3300mm × 2440mm, n'ibindi


text:
Inyigisho yo ku wa Gatatu w’ Icyumweru cya 25 Gisanzwe, kuwa 27 Nzeri 2017
AMASOMO: 1º. Esr 9,5-9; Tobi13,2-8 ; Ivanjili Lk9,1-6
Umunsi mukuru wibukwa wa Mtg Visenti wa Pawulo
Ni uko Yezu … abaha gutegeka no kwirukana roho mbi zose, abaha n’ububasha bwo gukiza indwara.
Bavandimwe Kristu Yezu akuzwe,
Dufate aka akanya tuzirikane ku masomo matagatifu Kiliziya umubyeyi wacu yaduteguriye muri liturjiya ya none, twibuka na mtg Visenti wa Pawulo duhimbaza.
Mu isomo rya mbere ryo mu gitabo cya Ezira, turakomeza kumva imibereho y’umuryango w’Imana igihe bavuye mu bucakara i Babiloni. Bamwe muri bo bagiye bashakana n’abanyamahanga. Uko kwivanga mu mibanire, byagiye bikurura no kwivanga mu mico, imyitwarire, ndetse n’imyemerere. Abahanuzi b’Uhoraho bagiye kenshi bahwitura imbaga y’Imana, basaba kwirinda gushoka imyitwarire y’abapagani, ngo bakomere ku kwemera kwabo. Kubaha no kuyoboka Uhoraho we Mana imwe rukumbi, yabitayeho kandi ikomeza kubagaragariza ukuboko kwayo mu mateka yose y’ubuzima bwabo. Natwe turi kumva iri jambo none turi guhwiturwa. Isi ya none yahindutse umudugudu, ibintu bisigaye bigenda nta maguru. Ikibereye ku nkiko imwe y’isi , mu kanya nk’ako guhumbya kiba cyakwiriye kugera ku yindi nkiko. Ibyo binyaruka, bikushumura byose ntacyo bisize inyuma, byaba ibyiza n’ibibi. Hari ubwo rero tubimira bunguri, ni uko n’ibitaribwa tukamira bunguri. Ni aho gushishoza, no gukingurira umutima wacu Roho Mutagatifu, ngo hato natwe tutaganzwa n’ubupagani bugenda bufata intera uko bwije ni uko bukeye.
Kureba amateka y’ubuzima twanyuzemo, bidufasha kubona ukuboko kw’Imana muri yo. Ibyo nibidufashe natwe kugarukira Imana umubyeyi udukunda byahebuje. Erega Imana iradukunda, ni uko akenshi tubyiyibagiza mu migirire n’imyitwarire yacu!
Mu ivanjili, Yezu aratuma ba cumi na babiri mu butumwa. Amaze kubakoranya uko yari yabigennye, yabahaye ubutegetsi n’ububasha:
- Kwirukana roho mbi zose, no gukiza indwara zose mu izina rye
- Kwamamaza ingoma y’Imana ishobora byose mu biremwa byose
Ubwo butumwa bwahawe ba cumi na babiri, nibwo butumwa bwacu twese abakristu. Buri wese ku rugero rwe : abepiskopi, abapadri, abadiyakoni ba Kiliziya, abihayimana mu byiciro bitandukanye n’abalayiki bose imbaga ntagatifu y’abacunguwe n’amaraso ya Ntama.
Ubwo butumwa bukubiye mu ngingo ebyiri z’ingenzi : iya mbere ni Ijambo ( Kwamamaza) mu mvugo itomoye. Iya kabiri ni igikorwa kigaragara. Ibyo uko ari bibiri ni indatana mu butumwa bwacu abakristu.
Umukristu nyawe, yihatira guhamya uwo yakiriye, mu mvugo n’ingiro. Ukwemera yamamaje, akihatira kugushyira mu bikorwa. Kandi twahawe ububasha n’ubutegetsi bwo kubikora, gusa akenshi dutinya kujya ku murimo twahamagariwe.
Umuhamya weruye wa Kristu, ntagomba kugarukiriza ubutumwa mu magambo gusa, hagomba n’ibikorwa nyabyo bihamiriza abantu ko ari muri wa murongo wa Kristu, wanyuraga hose agira neza, akiza abarwayi kandi akirukana roho mbi. Izo ndwara na roho mbi duhamagarirwa guhashya mu izina rya Yezu, bikorwa mu buryo bwinshi nkuko Matayo abitubwira mu ivanjili : gufungurira abashonji, guha icyo kunywa abafite inyota, gucumbikira abagenzi, gusura abarwayi, kugera ku mbohe aho ziri, gutabara abari mu byago, kujijura abari mu bujiji, kumurikira abari mu mwijima n’icuraburindi ry’urupfu…..
Ntabwo ibyo Nyagasani adusaba gukora, ari ibyo twihangishaho ahubwo ni we udushoboza kubikora. Imvugo imwamamaza mu bandi si iyo twihangishaho cyangwa tujya gucurisha mu byuma by’ikoranabuhanga rigezweho, ahubwo ni we uduha imvugo nyayo ihashya Shitani, igakangaranya abanzi n’abagambanyi, igatsemba imitego yose ya nyakibi. Tumwemerere adutume kuko yaduhisemo.
Tubisabirane kuko tubikennye, kandi tubisabe twisunze mutagatifu Visent wa Pawulo duhimbaza uyu munsi. Maze ubutagatifu bwamuranze hano ku isi, mu bikorwa bitandukanye by’urukundo yakwirakwije nko gutabara abarwayi n’abana batagira kirengera, bitubere urugero rwo gukurikiza mu gutunganya umurimo wa gitumwa twahamagariwe muri iyi si ya none.
NYAGASANI YEZU NABANE NAMWE!
Inyigisho yateguwe na Padiri Emmanuel NSABANZIMA, ukorera ubutumwa muri Paruwasi KIRUHURA, Diyosezi ya BUTARE.


text:
Inyigisho yo ku wa mbere w’Icyumweru cya 9 gisanzwe giharwe
Tariki ya 5 Kamena 2017
Bavandimwe,
Inema n’amahoro bikomoka kuri Nyagasani Yezu Kristu bihorane namwe!
- Uyu munsi dusubukuye igihe gisanzwe cy’Umwaka wa Liturujiya
Tumaze iminsi turangamira kandi tuzirikana iyobera rya Pasika ya Nyagasani Yezu Kristu, Umukiza wacu. Koko rero, Nyagasani Yezu yarababaye, apfira ku musaraba, arahambwa, ariko ku munsi wa gatatu arazuka. Nyuma y’izuka, yiyeretse abigishwa be, arongera arabahugura mbere yo kubohereza mu butumwa, amaze kubaha Roho Mutagatifu.
Natwe tumaze igihe twumva Yezu Kristu wapfuye akazuka aduhugura, atujijura. Ejo twijihije Umunsi mukuru wa Pentekosti. Nk’uko twabizirikanye mu nyigisho twahawe, Pentekosti y’intumwa ni yo Pentekosti yacu.
Uko intumwa za mbere zuzujwe Roho Mutagatifu, zigashira amanga, maze zigasohoka zikamamaza Inkuru Nziza y’Umukiro, zikabera Kristu abahamya, ni na ko natwe, muri iki gihe gisanzwe cy’Umwaka, dusabwe kubera Kristu abahamya, mu buzima bwacu bwa buri munsi; mu rugo iwacu, mu miryango yacu, mu bo tubana, twigana, dukorana. Nk’intumwa za Nyagasani, natwe nidusohoke, maze mu rumuri no mu mbaraga za Roho Mutagatifu, twamamaze hose Inkuru Nziza itwinjiza mu ibanga ry’Umukiro. Tumenyeshe isi n’abayituye ko Imana idukunda byahebuje, ko Yezu Kristu yadupfiriye ku musaraba, kandi ko duhamagariwe kuzabana na We ubuziraherezo, mu ijuru ijabiro.
- Twiyibutse icyo buri muntu ndetse na buri kintu bishushanya mu Ivanjili y’uyu munsi
Abahinduye Bibiliya ntagatifu mu Kinyarwanda, baduhaye inzira yo gusobanukirwa neza uyu mugani w’abanyamizabibu b’abahotozi, badufasha kumva icyo buri muntu ndetse na buri kintu bishushanya. Nyir’umurima w’imizabibu ashushanya Imana ubwayo; imizabibu igashushanya Israheli, umuryango watowe (reba Iz 5, 1-7); abagaragu bo bashushanya abahanuzi; umwana wa nyir’imizabibu ni Yezu, Jambo w’Imana wigize umuntu, ubwe uzi neza ko bazamwica vuba; abahinzi b’abahotozi ni abayobozi b’abahemu b’Abayahudi; na ho abandi bahinzi nyir’umurima azatira imizabibu ye, bashushanya abanyamahanga bazakira Inkuru Nziza (reba igisobanuro cyo kuri Mt 21, 23).
Hari ingingo nyinshi twazirikana muri iyi Vanjili. Dushobora kuzirikana ukuntu nyir’imizabibu ushushanya nyine Imana yagiriye icyizere abo yari yarashinze imizabibu ye ndetse n’ukuntu azi kwihangana. Ntiyatinye kohereza umwana we yakundaga, yibwira ati: “Umwana wanjye we nta cyo bazamutwara” (Mk 12, 6). Twatekereza kandi no ku buhemu n’ubugome birenze urugero by’aba bahinzi batigeze bita kuri icyo cyizere nyir’umurima yari yarabagiriye. Dushobora ndetse kuzirikana n’amaherezo yabo.
- Dufite aho duhuriye n’aba banyamizabibu b’abahotozi
Bavandimwe,
Iyo twumvise umugani nk’uyu, hari igishuko gikunze kutuzamuka mu mutima: gucira urubanza abantu “babi” nk’aba banyamizabibu b’abagome, b’abahemu, b’abahotozi, b’abicanyi. Matayo, Umwanditsi w’Ivanjili, iyo atugezaho uyu mugani, we atubwira ko Yezu yabajije abatware b’abaherezabitambo n’abakuru b’umuryango yawuciraga uko nyir’imizabibu azagenzereza abo bahinzi igihe azahindukirira (Mt 21, 40). Baramusubije bati: “Abo batindi, azabica urw’abagome, maze imizabibu ye ayatire abandi bahinzi bazajya bamuha ibyatamurima uko isarura rigeze” (Mt 21, 41). Bihutiye kubacira urubanza, kandi ari bo Yezu yavugaga ashaka kubagarura mu nzira nziza. Ndetse twumvise ko bahise bigaragaza nyine uko bari. Ngo bashatse gufata Yezu, ariko batinya rubanda (Mk 12, 12 ; Mt 21, 46).
Mbese aho twebwe twirebye neza, ntitwatahura ko hari aho duhuriye n’aba bahinzi b’abatindi? Natwe Imana hari ibyo yadutije ngo tubibyaze umusaruro, ariko byahe byo kajya!
Mbese ubu Nyagasani aje kumbaza umusaruro w’ubuzima yantije, namuha iki? Ese aje kano kanya ngo mwereke icyo nakuye mu mpano n’ubushobozi yampaye, namumurikira iki? Ambajije se uko nakoresheje ubwenge n’ubwigenge yampunze namusubiza iki? Umutungo mfite nywitaho nte? Isi ntuye n’ibiriho byose mbibungabunga gute?
Nk’aba bahinzi b’abatindi, natwe hari ubwo duhigika Imana, tukayaka ibyayo tukabyita ibyacu; tukabikoresha icyo dushatse aho kubikoresha uko Imana ishaka. Hari ubwo tumarwa n’amaco y’inda, irari ry’ibintu n’ishyari kugeza n’aho twivugana abavandimwe bacu ngo twigarurire ibyabo. Abantu bicwa buri munsi kuri iyi si ya Rurema bazira ibintu, imitungo n’ifaranga bangana iki?
Bavandimwe,
Ntitwigire ba miseke igoroye kandi turi ba nenge zitirora, nk’abakuru b’umuryango Yezu yaciraga umugani. Tumenye kandi ko igihe kimwe tuzahura na Nyagasani maze akazadusaba kumumurikira ibyo yadutije n’ibyo yadushinze. Twemere tuzarimburwe peee? Oya, ntibikabe! Mutagatifu Bonifase twizihiza uyu munsi adusabire.
Nyagasani Yezu nabane namwe.
Padiri Balthazar NTIVUGURUZWA
Seminari Nkuru ya Nyakibanda


text:
Polisi y’u Rwanda ihora ikangurira abaturarwanda kubahiriza uburenganzira bw’umwana nyamara haracyagaragara ababyirengagiza nkana cyangwa no kutamenya ko ari icyaha bagakomeza guhutaza uburenganzira bw’abana. Muri mutarama uyu mwaka mu karere ka Nyamasheke mu murenge wa Karengera habonetse abana 25 basibijwe ishuri n’ababyeyi babo babikoreza imitwaro babajyana mu isoko, nanone kuri uyu wa Kabiri tariki ya 04 Gashyantare mu mirenge ya Karengera na Kagano yo mu karere ka Nyamasheke habonetse abana 23 bikorejwe imitwaro n’ababyeyi babo bajya ku isoko mu masaha bakagombye kuba bari mu ishuri.
Mu murenge wa Kagano abana 15 bari hagati y’imyaka 7-14 nibo bari bikorejwe imizigo inarengeje urugero rwabo bayijyanye mu isoko rya Rwesero ndetse bane muri bo barikumwe n’ababyeyi babo. Mu murenge wa Karengera ho abana 8 bari hagati y’imyaka 9-17 bari bikorejwe imwe mu myaka irimo ibijumba, imyembe n’inyanya babijyanye mu isoko rya Mwezi, aba bana batandatu muri bo bakaba bari barikumwe n’ababyeyi babo.
Umuyobozi w’Akarere ka Nyamasheke wungirije ushinzwe imibereho myiza y’abaturage, Mukamana Claudette ari kumwe n’umuyobozi wa Polisi muri aka karere, Senior Superintendent of Police (SSP) Gerard Habiyambere begereye ababyeyi b’aba bana babaganiriza ku burenganzira bw’umwana ndetse n’inshingano z’umubyeyi n’undi wese ufite inshingano zo kurera.
Mukamana yagize ati: “Abantu bose bafite inshingano zo kurera abana bagomba kumenya uburenganzira bw’ibanze bw’umwana, bakamenya ko umwana afite uburenganzira bwo kwiga, uburenganzira bwo kuvuzwa, kurindwa, uburenganzira bwo kwidagadura, uburenganzira ku mutungo n’ibindi. Akaba ariyo mpamvu umwana agomba guhabwa uburenganzira bwe, ndetse no kurindwa gukoreshwa imirimo mibi ivunanye.”
- Abana 25 basibijwe ishuri n’ababyeyi babo babikoreza imitwaro babajyana mu isoko
Visi Meya yakomeje ababwira ko gusibya umwana ishuri, kumwikoreza imizigo cyangwa kumukoresha imirimo ivunanye n’ibindi byose bibangamira cyangwa bigahutaza uburenganzira bw’umwana ari bibi, buri wese akwiye kubirwanya kuko usibye kuba ahemukira uwo mwana aba ahemukira igihugu muri rusange.
SSP Habiyambere yibukije ababyeyi ko ibikorwa byose bihutaza uburenganzira bw’umwana bihanirwa n’amategeko.
Yagize ati: “Umwana wese utaruzuza imyaka y’ubukure(18) ntiyemerewe gukoreshwa imirimo ivunanye irimo nko kwikorezwa imizigo irengeje ubushobozi bwe n’indi mirimo yose igaragazwa n’amategeko nk’ibangamira imikurire ye. Turagira ngo tubamenyeshe ko unyuranyije n’amategeko aba akoze icyaha, kandi arahanwa.”
SSP Habiyambere avuga ko Polisi y’u Rwanda imaze iminsi ikora ubukangurambaga mu mirenge yose igize akarere ka Nyamasheke ku burenganzira bw’umwana, avuga ko nyuma yo gukora ubu bukangurambaga haba umukwabu wo kugenzura mu masoko ko nta babyeyi basibije abana ishuri bakabikoreza imizigo bakabajyana mu isoko, ari n’aho aba babyeyi bagera ku munani bafiwe muri uwo mukwabu.
Itegeko n° 66/2018 ryo ku wa 30/08/2018 rigenga umurimo mu Rwanda ingingo ya 6 igena imirimo ibujijwe gukoresha umwana utarageza ku myaka cumi n’umunani (18) ariyo imirimo ihungabanya imiterere y’umubiri w’umwana; imirimo ikorerwa munsi y’ubutaka, munsi y’amazi, kandi harehare cyangwa hafunganye; imirimo ikoreshwa imashini n’ibikoresho bishobora kugira ingaruka mbi cyangwa isaba guterura no kwikorera umutwaro uremereye; imirimo ikorerwa ahantu hari ubushyuhe,ubukonje, urusaku, ibitigita n’ibindi byangiza ubuzima bw’umwana; imirimo ikorwa amasaha menshi, mu ijoro cyangwa ikorerwa ahantu hafunganye.
Chief editor Muhabura.rw


text:
Nyuma yuko Umudepite agaragarije ko inkwano ikomeje kuremerera abifuza kurushinga muri iyi minsi, bamwe mu banyarwanda bunze mu rye, bavuga ko inkwano ikwiye kuvaho cyangwa ikaba igiciro cyoroheye buri wese kuko hari benshi yatumye bagumirwa kubera kubura amafaranga y’umurengera bakoshwa n’imiryango y’abakobwa.
Hon. Depite Ndagijimana Leonard yagize ati “Inkwano ubu zigeze muri za miliyoni, uwo ni umutwaro wa mbere. Umutwaro wa kabiri kugira ngo abone inzu cyangwa ubukode bikaba ari umutwaro uremereye, kugira ngo abone amafaranga y’ubukwe kikaba ari ikibazo ndetse hamwe bagasesagura.”
Yakomeje agira ati “Ahenshi aba yafashe inguzanyo muri banki cyangwa yagujije bagenzi be. Turebe ukuntu twavanaho abantu umutwaro w’inkwano.”
Umwe w’umusore ugaragara nk’ukuze yagize ati “Inkwano niziveho, natwe dushake abagore tube nk’abandi. Ni ukuri kose ubu nta mugore mfite kandi mfite imyaka mirongo ine (40), nakabaye mfite abana bane.”
Undi ati “None se baraduca amafaranga menshi kandi ubukene bwarateye, ntakintu dufite, uzi ko abagabo benshi baretse kurongora. Njye numva inkwano bayihorera cyangwa bagashyiraho igiciro cya macye, nk’ibihumbi icumi cyangwa bitanu ku buryo buri muntu wese yabibona akaba ari sisiteme y’Igihugu twese, Abanyarwanda twese tukajyana abagore nkuko umuntu ajya mu isoko akagura ibirayi.”


text:
Twikomereze nk’aho ari ntacyo yavuze. Igihe kizagera, ndetse kiregereje, ngo azabe ari nta n’icyo akivuze. Inde se ? Perezida Kagame. Ngo “ujya kwica ubukombe arabwagaza”. Ubwo ni uko aba yanga guhangana na bwo nk’uko ibipfizi by’intama bisekurana. Ariko ni hahandi, aba agamije kubwica, kandi kwica bimaze kurambirana no gutera ishoozi mu Rwanda. Umubare w’Abanyarwanda bapfuye bishwe n’abandi Banyarwanda, ntawavuga ngo urahagije, ahubwo urakabije kuba munini. Ni yo mpamvu rero twe dukwiye kureka “kwagaza ubukombe” tugamije kubwica, ahubwo tukabukiika, tukabukikira, tugahinguka inyuma yabwo, tukikomereza inzira : inzira y’ubwiyunge, ubumwe, demokarasi, ubutabera, ukuri, uburenganzira bw’ikiremwamuntu, ukwishyira ukizana, amajyambere mu ngeri zose. Kagame azatuma dutinda kubigeraho, ariko ntazatubuza kubigeraho. Hambere aha yari yaradukanye imvugo ngo “nta moko aba mu Rwanda”. Abazi ko amoko ahari barakomeje barabivuga, none ejobundi taliki ya 30/06/2013 nawe yavuze “Abahutu, Abatwa n’Abatutsi”. No mu bindi rero dukomeze tubigenze dutyo, navuga ibitakaragasi, twikomereze nk’aho ntacyo yavuze. Ikibi si amoko, ikibi ni irondakoko.
Kagame si we wo kwamagana abicanyi. Impamvu ni uko mu mateka y’u Rwanda kugeza ubu ari we munyarwanda wishe Abayarwanda benshi n’abandi baturage bo mu bihugu bihana imbibi n’u Rwanda : Uganda, Burundi na Repubulika iharanira demokarasi ya Congo. Hari hasigaye Tanazaniya, none yabwiye umukuru w’icyo gihugu, Nyakubahwa bwana Kikwete Molisho Yakaya ko azamwubikiira, maze akamukorera ibya mfura mbi. Amaze rero kurusha nyirakuru Kanjogera n’umwami Rwabugiri kandi kugeza ubu bari intarushwa mu kwica mu mateka y’u Rwanda. Kagame ntabwo afite icyo bita mu gifaransa “autorité morale” yamwerera kwamagana abicanyi, cyane cyane ko atarasaba imbabazi ku byaha by’ubwicanyi ndengakamere byose yakoze.
Ku birebana n’imbabazi, yaravuze ngo Abahutu bose bazisabe Abatutsi, kubera ko Abahutu bose ari abicanyi. Ngo niba hari n’utishe muri bo, abandi bishe mu izina rye. Ngo n’uwagize uwo ahisha yagiye guhamagara Interahamwe azirangira aho yahishe ako gatutsi. Kubera iyo mpamvu rero, Abahutu bose ni abicanyi, bagomba gusaba imbabazi. Ibi bintu Kagame yavuze ntabwo bihuje n’ukuri. N’Abatutsi bashyira mu gaciro barabizi. Ubwo rero avuga ibintu Abahutu n’Abatutsi bashyira mu gaciro batemera, mucyo twikomereze nk’aho ntacyo yavuze. Igihe kizagera, ndetse kiregereje, ngo azabe ari nta n’icyo akivuze. Twikomereze inzira y’ubwiyunge, ubumwe, demokarasi, ubutabera, ukuri, uburenganzira bw’ikiremwamuntu, ukwishyira ukizana, amajyambere mu ngeri zose.
Kagame yishe miliyoni na za miliyoni z’abantu b’inzirakarengane mu izina ry’Abatutsi. Yavugaga ko ari Abatutsi akorera. Nta gushidikanya ko we agomba gusaba imbabazi. N’Abatutsi bose se bagomba gusaba imbabazi ? Niba hari Abatutsi bamutumye, bazafatanye nawe gusaba imbabazi. Icyakora njye ndi umuhutu, nta mututsi nishe, nta n’undi muntu natumye ngo ajye kumunyicira. Niba hari uwambeshyeye ngo naramutumye, igihe kirageze ahubwo ngo nsubizwe icyubahiro cyanjye (réhabilitation), ndetse mpabwe impozamarira (dédommagement, réparation) kuko nabeshyewe mu bikomeye. Ibyo bireba n’umututsi utarishe umuhutu kandi akaba ari ntawe yatumye ngo ajye kumumwicira.
Icyaha ni gatozi. Kagame we yafashe icyaha cya jenoside, akigira icyaha cy’inkomoko. Abahutu bose ni abicanyi kuva mu gisekuruza kugera mu kindi, n’abazavuka bose bazaba ari abicanyi. Mu mateka y’u Rwanda hagiye haba koko ubwicanyi hagati y’Abahutu n’Abatutsi. Icyakora ayo mateka ntatangirira mu w’1959, ntatangirana n’umwaduko w’Abazungu, ntatangirana n’umwaduko w’Abanyiginyiginya. Atangirana n’ingoma z’abami b’ibihugu byigengaga mbere y’intambara z’urudaca z’Abanyiginya bafashijwe n’abandi Batutsi. Ntabwo nagiye kubarura muri ayo mateka yose ngo menye hagati y’Abahutu n’Abatutsi abarushije abandi kwica abo badahuje ubwoko.
Kagame we icyo kibazo yaragikemuye. Abahutu ni abicanyi. Si n’abantu, ahubwo ni ibikoko. Abasekuruza be babitaga “imbaragasa”, ngo bakura baka “amavunja”. Igihe yabicaga mu Rwanda yabitaga ibipinga. Igihe ingabo ze zabacucumaga muri Congo zabitaga “ingurube”. Kwica imbaragasa, guhandura amavunja, kwica ingurube zo mu gihuru nta cyaha kirimo. Ngibyo ibyo Kagame yigishije urubyiruko rwiganjemo abasore n’abakobwa b’Abatutsi le 30/06/2013 i Kigali. Ngizo inyigisho abacitse ku icumu rya jenoside yakorewe Abatutsi babanje kujya bahabwa rwihishwa, ubu noneho bakaba basigaye bazihabwa ku mugaragaro.
Kagame asanga ahubwo akwiye gushimwa kuko yemereye abo bajenosideri (ni ukuvuga Abahutu bose) kongera kubana n’abandi Banyarwanda (ni ukuvuga Abatutsi), ndetse bamwe muri abo bicanyi (ni ukuvuga Abahutu) bagahabwa imyanya muri politiki no mu buyobozi bw’igihugu. Numvise aya magambo ya Kagame, nibaza abavugwa uko bayakiriye cyane cyane ministiri w’urubyiruko ubwe, bwana Jean Philbert Nsengimana. Ise yari burugumestiri wa Gisovu ku Kibuye. N’ubwo nta batutsi yishe, ntibyamubujije gufungwa n’ingoma ya Kagame, akahakura ubwhe bwo kwitaba Imana mu w’i 2002. Kagame we yumva ahubwo yarakabije kubagirira ubuntu.
Kubera ko yarengeje igipimo mu kugirira ubuntu Abahutu, umuntu wese uzaza ahutaza “ntazamenya ikimubise icyo ari cyo, ntazamenya ikimukubise aho giturutse”. Ibyo Kagame yabivuze inshuro 2 muri disikuru ye ya le 30/06/2013 abwira urubyiruko. Umuntu uzaza ahutaza si uzaza agamije kwica. Ahubwo ni uzaza afite ibitekerezo binyuranyije n’ibye ku birebana na jenoside, ni uzaza amubwira guha abana b’u Rwanda bose uburenganzira bumwe, ni uzaza amubwira gushyikirana n’abatavuga rumwe na we. Ibyo byagaragajwe n’uko yavuze ko azica na perezida Kikwete wa Tanzaniya wamugiriye inama nziza yo gushyikirana n’abatavuga rumwe nawe mu bya politiki. Umukuru w’igihugu uhagarara imbere y’urubyiruko akavuga ko azica , aba aha burere ki urwo rubyiruko ? Nta gitangaza cyaba kirimo ejo tubonye abasore n’inkumi b’Abatutsi bumvise amabwiriza ya Kagame bishyize hamwe bakirara mu Bahutu bakica. Imitwe y’abicanyi ni kuriya ishingwa.
Niba hari umuntu w’umuhutu utuye mu Rwanda, akaba agihumeka, nanyurwe n’ibyo, ubundi aceceke. Ntagasabe ko uburenganzira bwe bwubahirizwa, ntakifuze ko umwana we yiga, ntagashake kujya mbere kimwe n’abandi. Nagire ipfunwe kandi ajye ahora yubitse umutwe. Nasabe imbabazi z’ibyaha atakoze, ubwo abe abyigeretseho kubera ko abandi babikoze mu izina rye. Kubera ko Abahutu bose ari abicanyi, mu by’ukuri bagombye kuba barishwe bagashira, cyangwa se nibura bakaba bafunze. Ngiyo impamvu Kagame atajya akoresha na rimwe ububasha ahabwa no kuba umukuru w’igihugu bwo kugirira imbabazi imbohe ku minsi mikuru ikomeye nk’uw’ubwigenge, uwKo kwibohora n’iyindi. Ahubwo ugasanga ababajwe n’uko hari abarangiza ibihano byabo bagataha. Ndakeka ko ari yo mpamvu hari abarangiza ibihano byabo bakaguma mu munyururu ku buryo bunyuranyije n’amategeko. Byaragaragaye kandi ko mu bafungurwa barangije ibihano byabo, benshi bapfa mu gihe kitarenze imyaka 3 bazize imibereho mibi baba baragize mu mumyururu cyangwa ibindi bintu babaheramo. Kagame yanga abashinyaguzi, nyamara nta mushinyaguzi umuruta. Arakina Abahutu ku mubyimba, ntahakana ubwicanyi ndengakamere yabakoreye, ahubwo arabupfobya kuko atari abantu, akababazwa n’uko atishemo abahagije.
Nguko uko njye nakiriye disikuru rutwitsi perezida Kagame yagejeje ku rubyiruko taliki ya le 30/06/2013 i Kigali. Niba hari uwayumvise ukundi yatubwira. Icyifuzo cyanjye ni kiriya navuze ngitangira. Ni uko Abanyarwanda bose bashyira mu gaciro, baba Abatwa, Abahutu cyangwa Abatutsi, twakora nk’aho ntacyo yavuze, tukikomereza inzira y’ubwiyunge, ubumwe, demokarasi, ubutabera, ukuri, uburenganzira bw’ikiremwamuntu, ukwishyira ukizana, amajyambere mu ngeri zose.
Kagame azatuma dutinda kubigeraho, ariko ntazatubuza kubigeraho.
Karangwa Jean Jacques
QUEBEC, CANADA


text:
Ni bwo Abafarizayi basohotse, bajya inama yo gushaka uko bamwicisha. Yezu abimenye, ava aho hantu. Abantu benshi baramukurikira, nuko arabakiza bose, kandi arabihanangiriza ngo boye kumwamamaza. Bityo huzuzwa ibyavuzwe n’umuhanuzi Izayi, ngo
«Dore Umugaragu wanjye nitoreye,
Inkoramutima yanjye natonesheje rwose.
Nzamushyiraho Roho wanjye,
na we azamenyeshe abanyamahanga ukuri.
Ntazatongana, ntazasakuza,
nta n’uzumva ijwi rye mu makoraniro.
Ntazavuna urubingo rwarabiranye, ntazazimya ifumba icyaka.
Azakomeza ukuri kuzarinde gutsinda;
abanyamahanga bazizera Izina rye.»


text:
PIASS Library Services
From this page you can:
Search results
5 result(s) search for keyword(s) 'WA'
Refine your search Generate the RSS feed of the search Apply to external sources
IKINYARWANDA-AMASHURI YISUMBUYE; umwaka wa kabiri: TWUMVE, TUVUGE, DUSOME, TWANDIKE, DUHANGE MU KINYARWANDA
Copies
IMBOGAMIZI ABAARIMU N'ABANYEESHUURI BAHUURA NA ZO MU IMYIIGIREN'IIGIISHIRIZE Y'IKINYARWAANDA MU MASHUURI ABAANZA IKIITEGERERZO KU ISHUURI RIBAANZA RYA KAMEGERI RIHEREEREYE MU MUREENGE WA KAMEGERI AKAREERE KA NYAMAGABE, IGIHE UBUSHAAKASHAATSI BWAAKOREWE 2015 - 2017 / UWIZEYE Joselyne
Copies
ISESEENGURA RY'IKIBAZO K'IMITSIINDIRE Y'URURIMI RW'IKINYARWAANDA MU MASHUURI ABAANZA. AHO UBUSHAAKASHAATSI BWIIBAANDA: URWUUNGE RW'AMASHUURI RWAA NGORORERO HO MU MUREENGE WA TARE (2015-2017) / UGUHETSE Anastasie
Copies
FED1918 KIN/2019 UGU Livre Huye Library Storage Books AvailableUruhare rw'ururimi rw'ikinyarwanda Mu Kumenta Izindi Ndimi M Kiiciro Cyaa Kabiri Cy Mashuri Abanza Aho Ubushakashaatsi Bwiibaanda: Amashuri abanza yo mumurenge wa kamegeri (2015-2017) / NYANDWI Fidelle
Title : Uruhare rw'ururimi rw'ikinyarwanda Mu Kumenta Izindi Ndimi M Kiiciro Cyaa Kabiri Cy Mashuri Abanza Aho Ubushakashaatsi Bwiibaanda: Amashuri abanza yo mumurenge wa kamegeri (2015-2017) Material Type: printed text Authors: NYANDWI Fidelle, Author Publisher: Huye : PIASS Publication Date: 2019 Languages : English Keywords: Uruhare rw'ururimi rw'ikinyarwanda Mu Kumenta Izindi Ndimi M Kiiciro Cyaa Kabiri Cy Mashuri Abanza Aho Ubushakashaatsi Bwiibaanda: Amashuri abanza yo mumurenge wa kamegeri (2015-2017) Class number: FED/2019 NYAUruhare rw'ururimi rw'ikinyarwanda Mu Kumenta Izindi Ndimi M Kiiciro Cyaa Kabiri Cy Mashuri Abanza Aho Ubushakashaatsi Bwiibaanda: Amashuri abanza yo mumurenge wa kamegeri (2015-2017) [printed text] / NYANDWI Fidelle, Author . - Huye : PIASS, 2019.
Languages : English
Keywords: Uruhare rw'ururimi rw'ikinyarwanda Mu Kumenta Izindi Ndimi M Kiiciro Cyaa Kabiri Cy Mashuri Abanza Aho Ubushakashaatsi Bwiibaanda: Amashuri abanza yo mumurenge wa kamegeri (2015-2017) Class number: FED/2019 NYA
Copies
FED1954 FED/2019 NYA Livre Huye Library Storage Books AvailableURUHARE RWO KWIIGA MU KINYARWAANDA MU KUZAAMUURA IREME RY'UBUREZI MU KIICIRO CYAA MBERE CY'AMASHUURI ABAANZA. AHAZAAKORERWA UBUSHAAKASHAATSI: AMASHUURI ABAANZA YO U MUREENGE WA KIGOMA, AKAREERE KAA HUUYE(2015-2017) / GATOYA Leonie
Title : URUHARE RWO KWIIGA MU KINYARWAANDA MU KUZAAMUURA IREME RY'UBUREZI MU KIICIRO CYAA MBERE CY'AMASHUURI ABAANZA. AHAZAAKORERWA UBUSHAAKASHAATSI: AMASHUURI ABAANZA YO U MUREENGE WA KIGOMA, AKAREERE KAA HUUYE(2015-2017) Material Type: printed text Authors: GATOYA Leonie, Author Publisher: Huye : PIASS Publication Date: 2019 Languages : English Keywords: URUHARE RWO KWIIGA MU KINYARWAANDA KUZAAMUURA IREME RY'UBUREZI KIICIRO CYAA MBERE CY'AMASHUURI ABAANZA. AHAZAAKORERWA UBUSHAAKASHAATSI: AMASHUURI ABAANZA YO MUREENGE WA KIGOMA, AKAREERE KAA HUUYE(2015-2017) Class number: KIN/2019 GATURUHARE RWO KWIIGA MU KINYARWAANDA MU KUZAAMUURA IREME RY'UBUREZI MU KIICIRO CYAA MBERE CY'AMASHUURI ABAANZA. AHAZAAKORERWA UBUSHAAKASHAATSI: AMASHUURI ABAANZA YO U MUREENGE WA KIGOMA, AKAREERE KAA HUUYE(2015-2017) [printed text] / GATOYA Leonie, Author . - Huye : PIASS, 2019.
Languages : English
Keywords: URUHARE RWO KWIIGA MU KINYARWAANDA KUZAAMUURA IREME RY'UBUREZI KIICIRO CYAA MBERE CY'AMASHUURI ABAANZA. AHAZAAKORERWA UBUSHAAKASHAATSI: AMASHUURI ABAANZA YO MUREENGE WA KIGOMA, AKAREERE KAA HUUYE(2015-2017) Class number: KIN/2019 GAT
Copies
FED1915 KIN/2019 GAT Livre Huye Library Storage Books Available


text:
Episode78: Ryan mu buzima bushya, yakiye agaciro k’urukundo yaharaniye
Doctor yagiye atyo, mu by’ ukuri aho nari nicaye nasaga nkudahari, amatwi yanjye yari amaze kumva ibyo ubwenge bwanjye butari bwiteze kwakira, umutima wanjye wateye cyane ndetse mbira ibyunzwe, muri ako kanya nkicaye nagiye kubona mbona Sabine arinjiye akinkubita amaso arikanga cyane.
Yarijijishije aratambuka aransuhuza ariko mu maso ye hari hijimye ubona ko ababajwe no kumbona, narabibonye ndabimenya, ntangira gushaka icyo mvuga ngo byibura mwereke ko nje kubwo gufunga roho ngo mwereke ko ibyago bye ari ibyanjye ndetse ko ntigeze mpinduka,
Njyewe-“Naho ubundi mwihangane, mwihangane rwose bibaho, uburwayi se ko bugendana na muntu, buriya umubiri iyo ukoroheye ushima Imana”
Sabine ntacyo we yigeze avuga yakomeje guceceka akomeza kwita kuri Tante, nanjye nkomeza kuganiriza wa mugore nari mpasanze, ngiye kubona mbona Sabine arasohotse,
Hashize akanya gato nahise mpaguruka nanjye ntera intambwe ndasohoka, ngeze hanze, nasanze yegamye ku gikuta impande y’ umuryango n’ amarira amuzenga mu maso maze ambwira atuje,
Sabine-“Ryan! Gute udaha agaciro ugushaka kwanjye? Nari nakubwiye ko ntashaka ko uza hano none dore uraje ngo unyereke ko nta mahitamo nkwiye kugira imbere yawe….”
Njyewe-“Sabi! Please ni ukuri ndabizi ntiwabishakaga ariko ndanze ndaje, ntabwo nari kwihanganira kutakugeraho kabone niyo nabitegekwa”
Sabine-“Hmm! Ryan! Wakoze cyane, ngaho itahire”
Njyewe-“Wampaye amahirwe nkagumana nawe Sabi? Nifuzaga ko uyu munsi byibura nkuruhura, nkita kuri Tante…..
Sabine-“Ariko Ryan! Wamviriye mu buzima? Kuki nakubashye nkaguhunga ugakomeza unsanga? Uko wambeshye ngo unyitaho birahagije, umfashije wataha cyangwa….
Njyewe-“Sabi! Mbabarira basi uvuge buhoro dore abantu bose nitwe bahanze amaso……”
Sabine-“Oya…oya ni wowe wabiteye byose, nagusabye kumvira mu buzima, ngusaba kundeka ngo nkomeze ubuzima bwanjye winjiyemo ukanyangiriza umutima, kuki wumva ko wakomeza kungaraguza agati unyicisha agahinda unyibutsa ko nakwizeye undyadya, none na nubu ukaba udashobora kubaha amahitamo yanjye,
Rekera aho Ryan, narihanganye bihagije, noneho reka mbikubwire singushaka, mbabarira uve hano ugende…”
Abantu batangiye kuza bahurura nanjye nsubira inyuma ndanyonyomba muva mu maso,
Nageze hepfo gato mba nkubitanye na Directeur, ahita ambwira,
Directeur-“Aaaah! Aka kanya se uhise ugenda?”
Njyewe-“Mpise ngenda, bibaye ngombwa ariko ntabwo yari amahitamo yanjye”
Directeur-“Ufite gahunda yihutirwa se cyangwa uze twicare tuganire ho gato? Kuri njye nakwishimira kuganira n’ umuntu uzi Sabine, ngira ngo nakubwiye ko nshaka gutera ikigabiro…..”
Yongeye kubivuga nshaka kumubwira ko ibyo ambwira biri gusona nabi mu matwi yanjye ndetse ko ari gukomeretsa umutima wakunze Bina bambi, gusa burya uwo ukunda ntiwabura kwicara aho bamuvuga, naremeye njyana na Directeur mu biro bye.
Tumaze kwicara,
Directeur-“Hanyuma harya ngo Sabine muziranye hehe?”
Njyewe-“Sabine se? Sabine buriya tuziranye cyera, hashize igihe kirekire tumenyanye, twahuriye za Kigali, hanyuma….urebye niho twamenyaniye”
Directeur-“En bon! Muri make nta kindi mupfana”
Njyewe-“WApi kabisa”
Directeur-“Uriya mukobwa rero nkuko nabikubwiye, naramubonye ndamukunda ndetse cyane, niwe nabonye akangwa ku mushaha, twaraganiye ambwira byinshi, ijoro rya kabiri bageze muri ibi bitaro twarariraranye….”
Njyewe-“Yeee? Ngo mwararyamanye?”
Directeur-“Oya wumvise nabi, nari mvuze ko twaraye tuganira bukarinda bucya, yambwiye byinshi, yaba uko yakuze….abantu bagira amateka atandukanye, ariko icyo natoyemo nuko yababaye mu rukundo, numvise uwanyereka uwo musore wababaje umutima wuriya mwiza wabuze inenge numva umujinya uranyishe,
Ndashaka guhoza uriya mwana agahinda nkamwibagiza byose, niyo mpamvu ntacyo ntazakora ngo yongere kwishima, ubushobozi burahari kandi n’ urukundo ndarufite, ndifuza ahubwo ko wamfasha ukambwira byinshi akunda nibyo yanga ngo nzagerageze mutuze aho uwo musore utazi gufata neza umwiza w’ gasabo, uwo umutima wifuza gutuza mu gituza”
Muri ako kanya umutima wajye wari wabyimbye kubera kumva ayo magambo, nagize ngo njyeho mvuge ariko biranga muri ako kanya, Directeur yongera kumbaza impamvu ntavuga,
Njyewe-“Erega! Nyakubahwa Directeur uwo musore ni njyewe Ryan”
Directeur –“Ngo? Ni wowe Ryan?”
Njyewe-“Ni njyewe rwose, ntabwo najyaho ngo nkubeshye ni ukuri, nazinutswe icyaha, reka nkubwize ukuri, n’ ubundi ntacyo ndamira, ibiganza bigaba ituze byavuye mu byanjye, amahirwe nagize mu buzima nyamburwa ntabikekaga”
Directeur –“Yabababa! Uri umusore w’ ikiggwari rwose, ntawe utaguseka, ubwo se uraryama ugasinzira? Ndi kwibaza inyungu wakuye mubyo wakoze, ntabwo nari nzi ko ari wowe Ryan! Ndumva ntacyo twavugana, ugize amahirwe umujinya waracururutse, iyo uza kuza bukeye bwaho yuko Sabine akumbwira twari kwambarana”
Muri ako kanya nabonye neza ko Directeur yarangije kwimariramo Sabine, kuko yansohoye shishi itabona, yanga ko mubwira ibyambayeho, yanga ko basi yenda mubwira ibyo Sabine akunda, ntaha nimyiza imoso, uwo munsi nibwo nemeye neza ko Sabine atakiri uwanjye.
Nageze aho nabaga umugambi ari umwe, kuhava ngasubira mu rugo, uwo mwanzuro nawubwiye Muyumbo, yarababaye ndetse anyibutsa umunsi tumenyana ubwo nari mvuye n’ ubundi gutakamba.
Nongeye kubyibuka neza, nemeye guhara Bina, ijoro ryose naraye nkanuye, mu gitondo kare Muyumbo yansanze mu cyumba,
Muyumbo-“Ryan! Ntabwo wigeze uryama, nakangutse inshuro nyinshi numva witsa imitima, none nubu nsanze wicaye ku gitanda, reka kugenda,niyo ibyuriya mukobwa byanze gumana nanjye dukomeze ubucuruzi bwacu”
Njyewe-“Muyumbo! Ngomba kugenda, iri duka nta kibazo uzarisigaremo, nimbona ninjya mbona nsumbirijwe n’ ubukene nzajya nkumbwira, ariko ngomba kuva aha nkajya kure ya Sabine”
Muyumbo-“Data wanjye wee! Ubu uragiye koko?”
Njyewe-“Ndagiye kandi uzakomeze ube umugabo, uzazirikane aho twahuriye ndetse n’ amagambo twavuganye, uzibuke za ntego wihaye kandi uzaharanire kuzigeraho, uzazirikane uko twamenyanye uharanire kugwiza inshuti zakugirira akamaro,
Uzazirikana abandi nkawe twamenyanye nka Nyandwi uharanire kwanga umugayo, uzibuke ko amahoro yo mu mutima ariwo muntu, ko iyo uwo wamenye ayabuze abura byose, nukunda uzibuke ko ariho ayo mahoro ava maze uzirinde ko hari uwawe uyabura kuko uzaba umwambuye byose”
Muyumbo-“Yebaba wee! Ryan! Uragiye ariko mpombye byose, ni ukuri iyaba twagumanaga ariko nta kundi nzazirikana ibyo umbwiye”
Nateruye igikapu ngishyira ku rutugu dore ko nari naraye nambariye urugendo, Muyumbo yaramperekeje, dukomeza kugenda dushaka moto mpaka tugeze hahandi kuri ka kabutiki twahuriye, bwari bumaze gucya yasubiyeyo.
Amaze gutarabuka ako kanya nabonye moto, ndayurira dufata urugendo, saa tanu za mugitondo nari ngezemu rugo.
Mama akimbona,
Mama-“Egoko Ryan? Ni wowe? Umwana wanjye weee? Ko mbona washizemo koko? Yeweee? Ubu se…Mana wee!”
Mama yarababaye ndabibona, ntabwo nari nzi ko byambayeho, naramuretse njya mu cyumba cyanjye, niho yansanze maze atangira kuntonganya, nibuka ko yari yarambujije gukurikira Sabine gusa ntabwo nicujije ariko naremeye, nemeye ko ikizere gihenda, ko kongera kwizerwa ari amahirwe utakwiha kabone niyo warara amajoro.
Iminsi itatu ishize ndi mu rugo, ntaho najyaga, namaraga ibihe byanjye byose nsubiza amaso inyuma, ngatembera munsi y’ urugo mu kagoroba.
Ubwo nari ndi gutembera numvise binjemo ko ngomba kuva mu rugo nkagenda…nkajya kure cyane aho numvaga nzagaruka naribagiwe byose kabone niyo nanjye ubwanjye nakwibagirana.
Muri njye nabonaga mu ntekerezo ko aho ndi ntagakwiye kuba mpari, numvaga ko ndi ikigwari mu muryango wanjye, mpitamo ubuzima bwo kujya kubaho njyenyine kure yabo na Sabine.
Nimugoroba tuvuye ku meza, uwo nitaga Papa ngo yari yateguye surprise yo gukora umunsi mukuru wo kwizihiza isabukuru y’ urukundo rwe na Mama, nahawe kuitegura ariko birananira kuko numvaga ko ndi ikigwari mu rukundo ntayobora ibirori by’ abishimira ko besheje umuhigo wo gusigasira urukundo, icyo numvaga kibereye uwambyaye.
Saa kumi nebyiri abashyitsi batangiye kuza, nanjye igikapu ndagifunga, nongera kureba ya baruwa nari nanditse ngo nongere kuyisoma mbone kuyisigira umuryango wanjye,
Natangiye gusoma…..
“Rukundo….Rukundo, Rukundo hundo rishishe ushonje abonamo ifunguro rimuhaza, cyambu cyambutsa abaheze ishyanga bagataha iwabo w’ ibyishimo, mwambaro ubera bose bagatambuka barangamiwe na bose, impundu zikaba urwunge ugatera benshi amarira y’ ibyishimo….ese nkuvuge nte?
Reka nkuvuge narakubonye, ndetse reka nkwandike ntazibagirwa , reka nkuratire abatakuzi, nkwibutse abo wanyuze, abagushibutseho bakakumenya ariko kandi……ngutonganye kuko wateye benshi gusuka amarira, watuje benshi ku musozi w’ agahinda uhinduka abakwizeye, isezerano ridasaza baritaye batariye n’ ingoma ebyiri!……..
Nkiri aho ako kanya numvise umuntu ukomanze ndikanga, mpisha urupapuro yari uwo nitaga Papa,
Papa-“Bite Ryan! Ko umbonye ukikanga? Uuuh! Iki gikapu gifunze neza se kandi? Ibi ni iki ra?”
Muri make narafashwe, n’ ibaruwa nayishyize mu mufuka nabi hajyamo igice kimwe Papa arabibona,
Nk’ umubyeyi nagombaga kubaha nkayamanira akikoreramo yarayinyatse maze atangira gusoma.
Papa-“ Rukundo, Cyakora urakoze kumbwiza ukuri, ukambwira neza neza uti ndiho ngo mbashimishe, ariko sinkinishwa, iyo unyimye agaciro nsha isheni nkiciraho wa mugani w’ abubu, wanyumvira nkagukorera ibirori, wampararukwa nkakwandagaza, ukicuza, ukibuka ibyishimo naguhaye mu kahise…. agahinda kakagusaba nyamara mpari niturije kuko wampeje.
Koko Rukundo, umbwije ukuri! Harya ndi urukundo, ndi uw’ agaciro, uwo uzampa uzaba umuhaye impano ihenze, uwo uzampa uzabanze ubone ko ankwiye, nanyakirana ikiganza kimwe uzamenye ko ntazahatinda, nanyakirana ibiganza byombi uzamenye ko untuje aheza nk’ ururabo ruturiye isoko y’ amazi adakama, nanjye nzabadudubizamo ibyishimo, umwanzi wanjye ndamuzi nzamurinda, kuko ibyiza byose Imana yaremye ari njye wagizwe itegeko…., ndi urukundo, uwagaciro!”
Papa-“Ryan! Ibi ni iki? Ibi bishatse kuvuga ko ugiye hehe?”
Njyewe-“Papa! Ndagiye! Ngiye kure ntazi! Mpunze byose kuko nabaye ikigwari kubera urrukundo, ni urwagaciro kandi ntabwo narwimye agaciro kubwanjye, nagwiriwe n’ ijuru, reka ngende n’ ubundi ntacyo ndamira, uru rwandiko niwowe na Mama rwari rugenewe, kuko ari mwe kitegererezo mubo namenye”
Papa ntabwo yahise yakira neza ibyo namubwiye ahubwo yahuruje abari aho ababwira ibyo yari amaze gusoma ndetse ababwira ko ngiye, ndatuza ndemera kuko nari narazinutswe kubeshya,
Mama-“Ryan! Wikwanga urukundo, wihunga kubera utarufite, ubu se ari njye nawe ninde waruhunga kurusha undi? Narakunze urabizi, uri ubuhamya bunkomeza, uri inkingi inkomeza, uri ibyishimo binyibagiza ko nakunze, kuki ushaka kunsiga?
Uwo nakunze siyakwanze nkuko benshi ubu bimeze, agukunda kuko ankunda, dore niwe utabaye mbere ngo ntarira ngashavura, Ryan hari urukundo rwa kobwa na hungu, ariko hari n’ urukundo rwa Mama n’ umwana, Papa n’ umwana,
Ngukunda byo kuguhangayikira hamwe namaze amezi ikenda ngutwite, nkarara ntasinziye kuko urira, ndi ugukeneye kurusha abandi, oya wigenda ndagusabye, uri imfura yanjye, uri ishusho ya so wakubyaye, muri make uri ishusho y’ urukundo, oya wigenda.
Nuko umugambi nawusubitse, namenye neza ko urukundo rurutanwa ariko rwose rukitwa urukundo, iyo urubonye rwose amata abyara amavuta, inka zikaza zibihamya zabira bambi, I Rwanda niwo muco wacu.
Nafashe umwanzuro wo kwigumira mu rugo, nongeye gufasha Mama kurangura imyaka, ndetse ibintu birikora ubukungu burazamuka turiyubaka, imodoka ziba ebyiri nanjye ntangira umwuga wuwo nitaga Papa, gufotora biba amateka.
Umunsi umwe ubwo nari mu nzira mvuye kugemura imyaka I Kigali, nari ndi kumwe n’ umusore wanjye Kokonati, uwo twahuriye ku Kibuye….. namwe mwibaze uko twongeye guhura ndetse muri urwo rugendo tukaba twari kumwe.
Telephone yarasonnye ntungurwa na nimero nabonye impamagaye, imodoka itangira guta umuhanda, nubuye amaso mbona abantu benshi imbere yanjye, ntangira gukata nirwanaho nkandagira amburiyaji na feri…………………………………..
Ntuzacikwe na Episode 79 y’ inkuru ndende “Sabine” ejo mu gitondo


text:
Urubyiruko rukorera muri iki kigo cya YEGO Center Rusizi rwahanze udushya mu ikoranabuhanga, ariko rufite ikibazo cy’ubushobozi mu bijyanye n’ubumenyi ndetse n’amikoro.
Uwitwa Masumbuko Jules warangije kwiga amashuri yisumbuye akava mu ishuri ku bw’ubushobozi buke, ubu yifashisha ibyuma bishaje agakuramo ibindi bikoresho.
Yagize ati "Natangiriye ku mbabura […] nkajya nzikora nkazishyira abaturage, hari igihe umuntu ataba afite ubushobozi bwo kugura amakara manini kubera ko yahenze. Yaka nk’uri gukoresha gaz, nshobora gukora n’iz’amakaro nkazihereza ikoranabuhanga ku buryo ushobora kujya gucana imbabura ugakanda ku gikuta."
Yakomeje ati "Kuba nkora ibi ngibi gutya ni uko nta bushobozi mfite, ariko mbonye ubushobozi nakora ibintu bikomeye cyane."
Byiringiro Bomedien we wakoze imashini zitunganya umusaruro ukomoka ku buhinzi, yagize ati "Maze gukora imashini ikobora ibigori, imashini isya akawunga, ubu zatangiye no kwifashishwa mu bigo by’amashuri."
Gisubizo Elie wiga mu GS St Pierre Nkombo, we akomeje gukora ubushakashatsi ku buryo ibinyabiziga bizajya bikoresha ingufu zitangiza ikirere.
Ati "Ubungubu ikoranabuhanga twararikoze twaranarangije, twararigerageje kuri moto, turigerageza mu modoka , ubu ngubu turimo gutekereza ukuntu twarijyana mu nganda."
Binyuze mu mushinga wa HANGA Hubs, Akarere ka Rusizi ni hamwe mu hazubakwa ikigo cya Hanga Hub kizajya gufasha urubyiruko gutangira guhanga udushya twafasha nko mu kongera umusaruro, guhangana ku isoko no gukuza imishinga yabo.
Abanyempano b’urubyiruko bazajya bahererwamo amahugurwa, bafashwe kunoza imishinga yabo, bahabwe ibikoresho bigezweho byifashishwa mu bushakashatsi bwabo.
Umuyobozi Mukuru wa RISA , Muhizi Innocent yagize ati “Twari twarabitangiye i Kigali aho dufite za KLab, FabLab ukabona hari abana b’Abanyarwanda bafite ubuhanga, bafite ubwenge, ariko tukavuga ngo ntabwo ubwo bumenyi buri i Kigali gusa."
"Ni gute twagera noneho ku bandi Banyarwanda, urundi rubyiruko ruri mu turere tundi hirya no hino ku buryo noneho utwo turere twatangira kugira ayo mahirwe ku buryo twabona ibyo bikoresho."
Hanga Hub izubakwa i Rusizi izatangira gukora mu ntangiro za 2023, aho izuzura ifite agaciro ka miliyoni 300Frw.
Umunyamabanga Nshingwabikorwa w’Akarere ka Rusizi, Umutesi Prisca, yavuze ko icyo kigo kizafasha abo mu Mujyi no mu cyaro kuzamura impano zabo.
Ati "Icyo tugiye gufatanya na RISA, ni ugushaka bariya bana bari hirya no hino mu midugudu bafite izo mpano, dufashe bariya bana kugira ngo bagure impano zabo, mu by’ukuri dushyigikire igihugu muri gahunda yo gusakaza ikoranabuhanga no gukora umurimo ushingiye ku ikoranabuhanga."
Hanga Hubs kandi zizubakwa mu turere twa Nyagatare, Rubavu na Muhanga.
Abasaga 1000 ni bo bazahabwa amahugurwa abafasha guhangana ku isoko ry’umurimo, imishinga isaga 400 yungukire mu mahirwe azagaragarizwamo, naho 768 bagizwe na 30% by’igitsina gore bashyigikirwe mu gihe cy’amezi icyenda.
Amafaranga azifashishwa muri uwo mushinga ni aya gahunda y’Ubumwe bw’u Burayi yo gushyigikira urwego rw’abikorera no guhanga imirimo mu Rwanda, yatangijwe mu 2020.


text:
Georg Wilhelm Friedrich Hegel
Georg Wilhelm Friedrich Hegel (27 Kanama 1770 - 14 Ugushingo 1831), yemeraga ko
igitekerezo aricyo cyatanze matter kubaho, kandi ko aricyo nkomoko y’ibintu byose biri mu isi (kamere, umuntu naza phenomena). Icyo Hegel yarushije abandi ba Idealists bamubanjirije ni uko we yemeraga ko igitekerezo cyagiye gihinduka gifata isura zinyuranye, imiterere n’ibindi, biturutse ku makimbirane yari akubiye muri icyo gitekerezo kuva kibayeho. Hegel yavugaga ko urwego rusumba izindi zose mw’ihindagurika ry’igitekerezo ari umutimanama w’umuntu. N’ubwo Hegel yari Idealist niwe mufilozofe wa mbere wavumbuye ko iterambere rishingiye ku makimbirane, ariko yemeza ko ibyo bishoboka ku gitekerezo gusa (Absolute Ideal/L idéal absolu). Yabonaga iterambere ry’igitekerezo naho umuntu akaba akambaro kacyo gusa. Hegel niwe wabanje kuzana Filozofi y’impinduka y’ibintu (Dialectics/dialectique).


text:
Kugirango ihuriro (Club) runaka rijyeho haba hari ikibazo cyagaragaye muri sosiyete ariko kitazwi n’abantu benshi, rikajyaho rigamije kukigaragariza abantu bose bakamenya ko gihari, uburyo cyaje harebwa n’ingamba zo kugihashya ndetse n’uburyo cyakwirindwa ntihazagire uhura nacyo biturutse ku butamenya, kucyirinda akaba ariyo ntego iba igamijwe kuko iyo ikintu cyamaze kumenyekana ku rwego runaka ubwirinzi bwacyo buba bushoboka cyane bikanafasha gutanga ubutumwa ku bandi batari no muri ayo matsinda.
Iyo mahuriro akora neza arafasha bigatuma abantu benshi bunguka ubumenyi butandukanye, iyo abari muri ayo mahiriro bahuza imyumvire bagasenyera umugozi umwe, birabafasha bakabasha kungukiramo byinshi bibafasha gusobanukirwa ikintu batari bafiteho amakuru ahagije mu buzima baba barimo, bijyanye na gahunda ndetse n’untumbero iryo huriro riba ryarihaye ndetse rikabona abayoboke benshi bitewe nuko ibikorwa byabo biba byivugira ndetse n’abaririmo bakagaragaza itandukaniro n’abatararigiyemo.
Umuyobozi wa gereza y’abana ya Nyagatare SP Donatha Mukankuranga, avuga ko amahuriro afasha abafunzwe kugororoka binyuze mu biganiro biyatangirwamo bigafasha abayabamo gusobanukirwa byinshi.
Yagize ati” Iyo amahuriro akora neza biradufasha cyane mu kugorora ababa barakoze ibyaha, kuko akenshi usanga ababikora babiterwa no kutamenya icyo kintu bakabikora batazi ko bizagira ingaruka, iyo bageze muri gereza bakajya muri ya mahuriro (Clubs) bigiramo byinshi batari bazi bigahindura imyumvire bari bafite, cyane nk’aha kuri gereza y’abana bijyanye n’ikigero cyabo, usanga bakora icyaha hakazamo no kuba batari bazi ko icyo bakoze ari icyaha bagera mu matsinda bagasobanurirwa ububi bw’ibyaha bakoze bigafasha mu kwirinda kuzabisubiramo.”
Akomeza avuga ko hari benshi nyuma yo kujya mahuriro batanga ubuhamya ku buryo bagiye bakora ibyaha batazi ko ari ibyaha cyane nko kunywa ibiyobyabwenge , ariko bakaba barasobanukiwe ububi bwabyo biciye muri ayo mahuriro ndetse bo ubwabo bakaba basaba ko bazajya bahabwa umwanya bakajya mu bigo byo hanze bakajya kwigisha abandi bana bari mukigero kimwe bagasobanukirwa ububi by’icyaha nabo ntibazabigwemo kubera ubutamenya.
Muri Gereza habamo amahuriro (Clubs) atandukanye ajyanye no kwirinda ibyaha bitandukanye, nk’ihuriro rishinzwe kurwanya ibiyobyabwenge, kurwanya ihohoterwa, kurwanya Sida n’andi atandukanye.ni gereza igororerwamo abana batarageza imyaka y’ubukure, baba barakoze ibyaha bitandukanye bakajyanwa kugororwa kugira ngo bazavemo Abanyarwanda bazima kuko abana aribo maboko y’Igihugu.


text:
UMUGANI : NKUBA NA GIKERI
Gikeli ahereza Nkuba umuhoro, aragenda atema ubwatsi. Ariko ubwo Nkuba yatemaga ubwatsi, Gikeli yaribwiraga ati « ndabizi, Nkuba ni umuntu ugira amahane, kandi ntazongera kugera ino ubwo ashyikiriye umuhoro wanjye. »
Nkuba yibereye aho agatura mu ijuru, Gikeri akaba mu nsi. Gikeri yagenda akagenda asimbuka. Nkuba akibera hejuru agakubita hirya no hino. Umunsi umwe aza gukubita ajya hasi, asanga Gikeri yarubatse, arasakara, afite urugo rukomeye.
Nkuba abaza Gikeri ati: « ese Gikeli, ko wubatse utya, wowe usakaza iki, ubwatsi ubukura he ? Ubutemesha iki ? » Gikeri ati «mfite umuhoro wanjye ngomba gusakara inzu yanjye simvirwe.» Nkuba ati « nanjye rero ndi umukene, untize uwo muhoro wawe nitemere ubwatsi njyane ku ijuru, njye kwisakarira inzu, umugore n’abana ntibagira aho bicara.»
Cyakora Gikeli abyumva vuba, abaza Nkuba ati: « Ese Nkuba ndaguha umuhoro wanjye nzawushyikirizwe n’iki, ko ureba ntagira amaguru ?» Nkuba ati « nzawuzana vuba. » Gikeli ahereza Nkuba umuhoro, aragenda atema ubwatsi. Ariko ubwo Nkuba yatemaga ubwatsi, Gikeli yaribwiraga ati « ndabizi, Nkuba ni umuntu ugira amahane, kandi ntazongera kugera ino ubwo ashyikiriye umuhoro wanjye. »
Gikeri aranyaruka yigira mu kiba cy’ubwatsi. Nkuba akubita ubwatsi abugeza mu ijuru, abutura ku kibero cy’inzu iwe. Umugore ati «Ese noneho ubu bwatsi ubukuye he? » Undi ati « wa mugore we ceceka. Ibintu mbonye ntibigira uko bisa. Nahuye n’umugabo Gikeri ampereza uyu muhoro, ariko nzarebe aka Gikeri na Nkuba. Ntabwo rwose uyu muhoro nzawumusubiza. Reka njye nitemera ubwatsi, nisakarize inzu, ntabwo Gikeri azagera ino.» Umugore ati « uzaba umuhemukiye cyane. » Undi ati « reka da, Ntabwo namuhemukira. »
Nkuba akajya aca ubwatsi, arasakara, amererwa neza. Gikeri aranyaruka yitura mu kibero cy’inzu, noneho Nkuba akibwira ngo ntabwo ibyo avuga Gikeri abyumva. Gikeri yibera ahongaho, iminsi umunani basezeranye igeze, Gikeri aranyaruka ajya mu irembo kwa Nkuba, arakorora.
Yemwe abo kwa Nkuba? Nkuba ati « yee! Nimwumve abo bantu! » Ati « sinzi umpamagaye. » Gikeri arakorora. « Erega ni njye Gikeri. Umuhoro wanjye warawutindanye, none narinje kuwureba. » Undi ati « koko iminsi ibaye miremire. Ariko utahe usubire imuhira, nanone iminsi ni umunani, uwa cyenda, nkakuzanira umuhoro wawe.»
Gikeri yisubirira mu kibero cy’inzu. Nkuba yibera aho, atarisha ibitoki birashya, barenga. Inzoga imaze gushya, abwira umugaragu we ati « genda ujye guca ibihunda, uzane n’urutete utekere inzoga tugende, nshyire Gikeri umuhorowe ataziyahura. » Ubwo Gikeri aramwumva.
Umugaragu aragenda azana ibihunda n’urutete araza atekera inzoga. Uko atekera Gikeli yiterera muri rwa rutete. Noneho umugaragu arikorera, Nkuba arakubita, umugaragu na shebuja bitura ku isi. Umugaragu aragenda atura inzoga mu nzu. Gikeri ava muri rwa rutete ajya ku buriri. Umugaragu asubira ku irembo asanga shebuja.
Shebuja ati: « ese wahamagaye? » Umugaragu ati: « nahamagaye databuja, ariko nta muntu wanyitabye. » Ngo agere ku irembo arongera arahamagara ati « yemwe kwa Gikeri ? » Gikeri ati : » yee! Arakorora. Nta muntu umpamagave? » Bati : « arahamagaye. Ni Nkuba waje kugutarurira umuhoro. »
Gikeri abyuka vuba vuba, ati « ni uko, ni uko. Ibitotsi ni umwana w’undi ga ! Nari nsinziriye. » Aherako arabyuka, ajya mu kirambi. Arakorora. « Mbega mwanzaniye inzoga ? » Bati : » twakuzaniye inzoga y’ishimwe kandi twakuzaniye n’umuhoro wawe. » Banywa inzoga. Barangije bamubwira imisango yayo.
Birangiye Nkuba n’umugaragu we bisubirira mu ijuru, Gikeri asigara iwe n’umuhoro we. Si njye wahera hahera Nkuba na Gikeri.


text:
Umva uyu muvugo mu majwi n’amashusho. Reba iyi video iri munsi aha.
“If you want to fly on the sky, you need to leave the earth. If you want to move forward, you need to let go of the past that drags you down.” ― Amit Ray, World Peace: The Voice of a Mountain Bird
Amit Ray yagize ati, “Niba wifuza kuguruka mu kirere, ugomba gukura ibirenge ku isi. Niba wifuza kujya mbere, ugomba gusiga inyuma impitagihe ihora igusubiza hasi.
© 2020 A. Happy Umwagarwa
All Rights Reserved.
Nsezeye Impitagihe
Izo nterabwoba zinderemba mu ntekerezo
Inzozi zimpugenza sindebe ibyiza binzungurutse
Uyu murizo w’amateka adakwiye kuba iteka
Ayo mbara mu nkuru ngo atazanga agasubira
Ahubwo abe igicucu cy’aho tudashaka kugana.
Oya rwose nanze ikibi kinkururuka inyuma
Nanze gusayurura umukungugu n’imyanda yose
Ndavuga iyi imbuza gutambuka kandi nemye
Mpisemo kunyaruka ngasingira ibiri imbere
Dore akazuba katse kandi hanze haracyeye.
Ni nde wambeshye ko kwibuka ari icyigishwa?
Oya rwose ntibikwiye kumbera indorerwamo
Igisate kinyerekana njanjaguwe n’agahinda
Nyamara hino hari urumuri rw’ibyiza n’abeza
Kwibuka ni ihirwe ry’uko ndiho kandi rwose.
Kwibuka erega si amaganya y’agahoraho?
Impamvu ni uko nzi iyo mva kandi iyo ngana
Nanze guheranwa n’umwijima ndeba urumuri
Singatsindwe n’urwango narahawe urukundo
Nta rugomo rw’uwanyoye ku ntango y’amahoro.
Nk’ubwo koko kuki untota ngo nimike urwango?
Erega burya rero ikibi kiruta ibindi ni urugomo
Cyo nkundira nsohoke mu ruziga rw’iyi nzigo
Kuko burya urukundo nyarwo ruvukira imutima
Kandi urwishatsemo rurakunda rukamugenderera.
Bati iyo ndirimo y’amahoro ni ubupfayongo
Ngo ni ukwirengagiza ndetse kandi kutazirikana
Abandi bati have udacyerensa agahinda kacu
Cyangwa ahari ushaka ubutoni kuri ba nyirijambo
Umunyamahoro bakanshinja kuba inkomamashyi.
Rwose sinshinyagura ahubwo reka nkwibutse
Ibuka unkundire wibuke utibagiwe n’intangiriro
Za nduru yewe ndetse na za nyandiko na radio
Indirimbo za gikubite ndetse n’iza nanga abantu
Nyamara bwacyeye gikubitwa kandi abeza bicwa?
Nk’ubwo koko nkwibutse iki waba waribagiwe?
Wankundiye tukeyura urwijima hakaza umucyo
Nyamara njye nasanze ibyiza n’abeza bahoraho
Wiha amaso n’amatwi abakwereka ababi n’ibibi
Erega ntiwakunda abo wanze gushima ubwiza.
Mu beza bakera harimo abo twari duhuje isano
Nari umukundwa wa Mbanzamihigo wanyibarutse
Umunyankole ansetse ubutesi anyita Nyirabisabo
Kuko narazwe gukundwa ibyishimo biba impano
Iryo zina narihawe n’imfura yangize uko nabaye.
Mu beza ba kera kandi habarwagamo ababanzamihigo
Abatabaye nyamara batabaruka ntibagane inaha
Urugendo rwabo rwasorejwe mu ishyamba nise izina
Abo nkumbura nkababura maze ngahogozwa n’irungu
Abo mfitiye amakuru y’uko gashiki kabo kakuze.
Ese uragira ngo nkubwire ko na Nyiraneza yagiye?
Reka nkubwire iryo yambwiye mbere y’isinzira
Cyangwa se iryo namusezeranyije ritarasohora
Rwose have utanyibagiza umurage w’abajyambere
Wimpeza mu mpitagihe hato ntibagirwa inshingano.
Kera nkiri umwana uwo twahuraga yambazaga Data
Aho mbereye inkumi imfura ziti, Gira umugabo
None ab’ubu turahura bakabaza bati, abana baraho?
Erega hakaba ubwo ijambo ryiza nk’iryo rintungura
Kuko wanyibagije ko ibyiza n’abeza twibanira iteka.
Ndekura rwose ndagusabye winzirikira mu by’ejo
Ndeka njye mu kirere cy’ubu ndirimbane n’izo nyoni
Nkundira nogoge inyanja y’ibyiza by’ababyiruka ubu
Dore disi ubu bwiza bw’indabyo n’amabara ya none
Reba abeza bahamiriza ndetse wumve n’ayo majwi.
Burya uwagize ati ibihe biha ibindi yari umuhanga
Ibisharira n’ibiryohereye ndetse n’iby’urwunyunyu
Umwijima n’urumuri bigahora bisimburana iteka
Intege nke zikaba impamvu yo kwizihiza intsinzi
Ibyiza n’ibibi byose bigahita bijyanwa n’impitagihe.
Inkuru z’impitagihe Umwagarwa yazigize inshingano
Ngo zitubere igicucu cy’ibyo dushaka gusiga inyuma
Ariko disi kundira uwanezerewe yizihirwe n’indagihe
Akunde akundwe kandi abane na bose mu mahoro
Inseko ye ibe igishushanyo cy’inzagihe izira urwango.
Ni byo koko isano ntigira intangiriro cyangwa iherezo
Abahuje isano bahora batyo n’iyo ibihe bihaye ibindi
Hakaba abasinzira ubudakanguka ndetse n’abavuka
Ariko burya umubano wo ukunze kuneshwa n’ibihe
Hakaba ubwo n’abahuje isano bashoberwa n’ibyawo.
Njye nasanze burya isano ari ingenzi kuko idakuka
Ndetse rwose ikwiye kubahwa no kurindwa ubuhemu
Ariko umubano nyamara ni yo mavuta adutera intege
Zo kubaho mu ndagihe kandi duhuje urugwiro n’abeza
Abo dufatana urunana maze tugatera igana imbere.
Muvandimwe nkunda nkundira nsezere impitagihe
Ndeka nikundire ababyiruka ndetse abajyambere
Oya rwose winsubiza mu by’abasekuru n’abasekuruza
Nyandikira amateka ariko rwose winsaba kuyaturamo
Ndagana imbere kandi uhajya ntatera igana inyuma.
Ariko ni iki kigutera kunsaba kwanga ababyiruka?
Nk’ubwo kuki udashaka ko mbona ibyiza by’ubu?
Kandi rwose ari ibishushanya icyizere cy’ejo hazaza
Nucyeka ko mbeshya uzabaze ababyina inganzo z’ubu
Cyangwa se uzaza nkujyane iwacu kuri mirongo ine.
Dore ndashaje kandi igihe nsigaje kuri iyi si ni ibanga
Oya rwose sinifuza kuraga ababyiruka impitagihe
Iyo nayibashyinguriye mu bitabo, inkuru n’imivugo
Ariko nkundira banyige intambuka n’inseko by’ubu
Nibansekera, nzasinzire mfite icyizere cy’ahazaza.
Ndasezeye mfura nkunda kandi ndagusabye unyumve
Komeza iyo sano uyubahe kandi ntuzayihemukire
Nkundira nsezere impitagihe nyisige inyuma rwose
Icyo ndambiwe ni ukuzenguruka uruziga rw’inzigo
Ngiye kuririmbana n’inyoni kandi n’abeza bose.
Nitwa Umwagarwa